Зул-ҳижжанинг ўн куни – Ислом Нури\nАммо баъд… Сўзларнинг энг тўғриси Аллоҳнинг Китоби, йўлларнинг энг яхшиси Муҳаммад соллаллоҳу алайҳи ва салламнинг йўллари, ишларнинг энг ёмони (динда) кейин пайдо қилинганларидир.. Ҳар бир кейин пайдо қилинган иш бадъат, ҳар бир бидъат залолат, ҳар бир залолат дўзахдадир..\nАллоҳ таоло ўзи истаганини яратади ва истаганини танлайди. Осмонларни яратди ва улар ичидан еттинчи осмонни танлади.. Жаннатларни яратди ва улар ичидан Фирдавсни танлади.. Малоикаларни яратди ва улар ичидан Жаброил, Мийкоил ва Исрофилни танлади.. Башариятни яратди ва улар ичидан мўминларни танлади.. Мўминлар ичидан набийларни танлади.. Набийлар ичидан расулларни танлади.. Расуллар ичидан улул-азмларни танлади.. Улул-азмлар ичидан икки Халилни танлади.. Икки Халилдан Муҳаммадни танлади – соллаллоҳу алайҳи ва саллама ва алал-анбияи ажмаийн – Ерни яратди ва ундан Маккани танлади.. Кунларни яратди ва ойлари ичидан Рамазонни, кунлари ичидан Жумъани, тунлари ичидан Қадр кечасини, соатлари ичидан Жумъа соатини, ўн кунликлари ичидан Зул-ҳижжаниниг ўн кунини танлади.\nМусулмон киши иш-амалда ҳам, вақт-замонда ҳам баракотли ҳолда яшайди. Амалдаги энг катта барака тоатдир. Зеро, у ўз эгасига барака олиб келади. Аллоҳ таоло айтганидек: «Ким бирон чиройли амал қилса, унга ўшанинг ўн баробарича (ажр-савоб берилади)» (Анъом: 160).\nИбн Аббос розияллоҳу анҳумодан ривоят қилинган ҳадисда Расулуллоҳ соллаллоҳу алайҳи ва саллам Парвардигор таборака ва таолодан ривоят қилиб айтдилар: «Аллоҳ азза ва жалла яхшилик ва ёмонликларни битиб, сўнг уларни баён қилиб қўйди. Ким бир яхшиликни мақсад қилса, бироқ уни қилмаса, Аллоҳ Ўз ҳузурида унга битта тўла ҳасана-ажр ёзади. Агар бир яхшиликни мақсад қилса, сўнг уни қилса, Аллоҳ Ўз ҳузурида унга ўнтадан етти юз баробаргача ва ундан ҳам бир неча баробар кўп ҳасана-ажр ёзади. Ким бир ёмонликни қасд қилса, бироқ уни қилмаса, Аллоҳ Ўз ҳузурида унга битта тўла ҳасана-ажр ёзади. Агар бир ёмонликни қасд қилса, сўнг уни қилса, Аллоҳ фақат битта саййиъа-гуноҳ ёзади.» (Муттафақун алайҳ).\nДемак, тоат сўзда бўлганда ҳам барака бўларкан. Яъни, биттагина сўзга Аллоҳ таоло ўнта ҳасана ёзаркан ва бу билан бандасидан рози бўлиб, уни жаннатига киритаркан. Жаннатида ҳам ундан рози бўлиб, ҳеч қачон унга ғазаб қилмас экан.\nТоат амалда бўлганда ҳам баракадир. Чунки, битта намозга ўнта намоз ажри, бир ой рўзага ўн ой рўза ажри, биргина садақага етти юз баробар ажр битилади, мабрур ҳажнинг жаннатдан бошқа мукофоти бўлмайди.\nТоат-ибодат гуноҳлардан тозаланишдир.\nНамоз гуноҳлардан тозалайди. Ҳадисда келганидек: Расулуллоҳ соллаллоҳу алайҳи ва саллам: «Айтингизчи, агар бирортангизнинг эшиги олдида анҳор бўлиб, унда ҳар куни беш марта ювинса, нима дейсиз, бу унинг кирлигидан (бирор нарсани) қолдирадими?», деб сўрадилар. (Саҳобалар:) «Бирорта ҳам кирлик қолдирмайди» деб жавоб беришди. «Беш вақт намознинг мисоли шудир, Аллоҳ улар билан барча хатоларни ўчириб юборади» дедилар (Имом Бухорий ривояти).\nРўза гуноҳу маъсиятлардан покланишдир. Садақа гуноҳни худди сув ўтни ўчиргандек ўчиради. Ким Аллоҳ учун ҳаж қилиб, ёмон сўзларни сўзламаса ва фосиқлик қилмаса, уйига онадан янги туғилгандек гуноҳсиз қайтади.\nТоат ўзаро муомалаларда ҳам баракага сабаб бўлади. Чунки, чиройли муомала билан инсон кундузи рўза тутувчи ва туни билан намозда қоим бўлувчининг ажрига эришади, Расулуллоҳ соллаллоҳу алайҳи ва саллам билан ёнма-ён бўлади, жаннатнинг юқори қисмидан уйга эга бўлади.\nЗул-ҳижжанинг ўн куни вақтлар ичида энг баракотлисидир. Зеро, Аллоҳ таолонинг наздида алоҳида эътибори бор. Бу эса У Зотнинг бу кунларни яхши кўриши ва уларни улуғ қилганига далолат қилади. Бу кунлар ҳасанотлари кўп, саййиотлари кам, даражалари баланд ҳамда бир қанча ибодаларни ўзига жамлаган кунлардир. Уларнинг фазилатларини санаб тугатиш қийин.\nЭнг катта фазилатларидан бири шуки, Аллоҳ таоло бу кунларга қасамёд қилган: «Тонгга қасам, (Зул-ҳижжа ойидаги аввалги) ўн кечага қасам» (Вал-фажр: 1, 2). Аллоҳ таоло фақат самовот, ер, қуёш, ой, юлдузлар, шамол каби Ўзининг буюк махлуқотларига, шунингдек тонг, аср, чошгоҳ, тун, кундуз ва ўн кунлик каби энг фазилатли вақтларга, Макка каби энг улуғ маконларга қасамёд қилган. Аллоҳ ўзи истаган махлуқоти билан қасамёд қилиши мумкин, аммо бандалар фақат Аллоҳ номигагина қасам ичишлари жоиз бўлади. Аллоҳ таоло улар билан қасамёд қилиши ўша махлуқотларининг буюклигига, Аллоҳ ҳузурида эътиборли эканига далолат қилади.\nАллоҳ таоло ушбу ўн кунликни фазилатли вақтларга боғлаб келтиргани ҳам уларнинг фазилатига далолат қилади.. Зеро, бу кунларни тонгга, жуфтлик ва тоқликка, тунга боғлаб зикр қилди.\nУларни тонгга боғлаб зикр қилиниши фазли шундаки, тонг отиши билан баданларга ҳаёт қайтади, гўё ўлимдан сўнг тирилиш содир бўлади, зулмат ортидан нур, сукунат ортидан ҳаракат, заифлик ортидан куч-қувват қайтади. Тонг пайтида малоикалар жамланади. Тонг кечанинг охирги учдан бирида бўлиб ўтган илоҳий нузулга энг яқин вақтдир, у билан иймон аҳли нифоқ аҳлидан ажралади.\nУларни жуфтлик ва тоқликка боғланишидаги фазл шуки, жуфтлик ва тоқлик барча махлуқотларни ташкил қилувчи сонлардир. Тирик жонзот йўқки, жуфтлик ё тоқликдан холи бўлса. Ҳатто, мазкур ўн кунда ҳам жуфтлик, яъни қурбон ҳайити куни ҳамда тоқлик, яъни Арафа куни бордир.\nТунга боғлаб зикр қилинишидаги фазл шуки, тун кундуздан муқаддамдир. У Қуръонда кундуздан кўра кўпроқ, яъни 72 марта зикр қилинган, кундуз эса 57 марта зикр қилинган. Тун нафл намози учун энг афзал вақт, ихлосли бўлишга энг яқин пайт, у хилват ва ёлғизлик соатидир, Парвардигорга муножот қилишга энг қулай фурсат, чунки у пайтда бандани Аллоҳдан ўзгаси кўрмайди ва эшитмайди, унинг ҳоли ёлғиз Аллоҳнинг Ўзига маълум бўлади. Тун дуолар ижобат бўлишига, сўровлар ато этилишига, гуноҳлар мағфират этилишига энг муносиб вақтдир. Зотан, кечанинг охирги учдан бири қолганида Аллоҳ таоло: «Қани, дуо қилувчи борми, дуосини ижобат қилсам, сўровчи борми, тилагини берсам, истиғфор айтувчи борми, гуноҳини мағфират қилсам», деб туради. Аҳли жаннатлар ҳам шу билан ажраладилар: «Улар кечадан озгина (фурсатгина) кўз юмар эдилар» (Ваз-зарият: 17), Раҳмоннинг суюкли бандалари ҳам шу билан бошқалардан ажраладилар: «Раҳмоннинг (суюкли) бандалари ерда тавозе билан юрадиган, жоҳил кимсалар (бемаъни) хитоблар қилган вақтида ҳам «Омон бўлинглар», деб жавоб қиладиган кишилардир. Улар кечаларни Парвардигорга сажда қилиб ва (жойнамоз устида) тик туриб — бедор ўтказадиган кишилардир» (Фурқон: 63, 64).\nУшбу ўн кунликнинг фазилатларидан яна бири – Аллоҳ таоло бу динни шу кунлар ичида комил қилди, уларда барча ибодатлар жамланади, диннинг камоли билан суннат нусратланиб, бидъат чекинади, иймон қувватланиб, нифоқ ўлади. Диннинг камоли билан инсон ўзининг ёмонликларга буюрувчи нафси устидан ғолиб келиб, уни Аллоҳга ибодат қиладиган, анбиёларга эргашадиган ва солиҳларга ҳамдам бўладиган, гўзал ахлоқлар билан хулқланадиган хотиржам нафсга айлантиради. Диннинг камоли билан инсон ўзини васваса қилиб, Тўғри Йўлдан чалғитадиган шайтони устидан ғолиб бўлади, ҳавои нафси ва шаҳватларидан ғолиб келади. Дин комил бўлди, ҳатто Пайғамбаримиз соллаллоҳу алайҳи ва саллам бизларни туни ҳам кундуздек ёруғ бўлган мунаввар йўл устида қолдирдилар, у йўлдан фақат бадбахт кимсаларгина адашиши мумкин. Динимиз камолига яҳудларнинг ҳасади келиб, яҳуд руҳонийларидан бири ҳазрат Умар розияллоҳу анҳуга: «Китобларингизда бир оят борки, агар у биз яҳудлар жамоасига нозил бўлса эди, биз у нозил бўлган кунни байрам қилиб олган бўлардик», деб, «Бугун сизларга динингизни комил қилдим, неъматимни бенуқсон, тўкис қилиб бердим ва сизлар учун (фақат) Исломни дин қилиб танладим» (Моида: 3) оятини ўқиб берганида Умар розияллоҳу анҳу: «Мен бу оятнинг қачон ва қаерда нозил бўлганини аниқ биламан. У Арафа кунида, Жумъа куни нозил бўлган», деганлар.\nБу кунлар фазилатларидан яна бири, Аллоҳ таоло улар ичида неъматини тугал ва тўкис қилди. Зеро, бу кунларда мўминлар ҳам оғзаки, ҳам баданий, ҳам ўзаро муомалалар шаклидаги бир неча хил ибодатлар неъматидан баҳраманд бўлишади.\nНеъматнинг тўла-тўкислиги кўринишларидан яна бири – Аллоҳ бандаларнинг қалбларини Исломга очди, одамлар Аллоҳнинг динига тўп-тўп бўлиб кирдилар. Неъматнинг тўла-тўкис бўлгани эълон қилинган кунда уларнинг сони юз мингдан ортиб кетган эди.\nНеъматнинг тўкислиги кўринишларидан яна бири – Аллоҳ таоло Исломни барча динлар устидан ғолиб қилди. Араб ярим оролида ўша даврда яҳудийлик, насронийлик, мажусийлик, бутпарастлик каби бир неча динлар бор бўлиб, ҳаммаси Ислом келгач йўқолди, Ислом ҳаммасига ғолиб бўлди. Аллоҳ таоло айтади: «У (Аллоҳ) Ўз пайғамбари (Муҳаммад соллаллоҳу алайҳи ва саллам)ни ҳидоят ва Ҳақ дин (Ислом) билан, у (дин)ни барча (дин)ларга ғолиб қилиш учун юборган зотдир. Аллоҳнинг Ўзи (ушбу ваъдасининг рўёбга чиқишига) етарли гувоҳдир» (Фатҳ: 28).\nНеъматнинг тўкислиги кўринишларидан яна бири – кофирларнинг Ҳарам ҳудудига киришдан тўсилишлари ва уни мусулмонларгагина хосланиши бўлди. Шу билан мусулмонларнинг сафлари бирлашиб, гўё бир жисму-жонга айландилар, маъбудлари ягона, динлари бир, сўзлари бир жойдан чиққан, йўллари бирлашган ҳолатга келдилар. Иймон аҳлини ғолиб, куфр аҳлини мағлуб ҳолда кўриш нақадар улкан неъмат!\nУшбу ўн кунликнинг фазилатларидан яна бири шуки, ҳар турли кўринишдаги ибодатлар фақат шу кунларда йиғилади, бошқа кунларда ундай бўлмайди. Бу кунларда фарзу-нафл намозлардан ташқари, истаган кишилар учун садақа ибодати, нафл рўза тутишни истаган ёки қурбонлик қилиш имкони бўлмаган кишилар учун рўза тутиш ибодати, Байтуллоҳни ҳаж қилиш ибодати жамланади. Қолаверса, уларда кўпдан-кўп зикр, талбия, дуолар бор. Барча турдаги ибодатларнинг жамланиши бу кунлар учун алоҳида шарафдир.\nБу ўн кунликнинг фазилатларидан яна бири – улар ичидаги ҳар бир дақиқа, соат, кун ва ҳафталар дунё кунлари ичида мутлақо энг афзал вақтлардир. Улар Аллоҳ таолога энг суюмли кунлардир, уларда қилинган солиҳ амаллар Аллоҳ таолога энг марғуб амаллар саналади. Бу кунлар ажрларни жамлаб олиш мавсумидир, хайрия ишларида мусобақалашиш майдонидир. Зеро, Расулуллоҳ соллаллоҳу алайҳи ва саллам марҳамат қилганларки: «Ҳеч қайси кунда қилинган солиҳ амал ушбу ўн кунда қилинган солиҳ амалчалик Аллоҳга суюкли эмас». «Ё Расулуллоҳ, Аллоҳ йўлидаги жиҳод ҳамми?» -сўрашди, саҳобалар. «Ҳа, Аллоҳ йўлидаги жиҳод ҳам! Фақат моли-ю жони билан (жиҳодга) чиқиб, бирор нарсаси билан қайтмаган киши (яъни моли ҳам, жони ҳам ўша ерда қолиб, ўзи шаҳид бўлган киши) бундан мустасно», дедилар (Имом Бухорий ривояти).\nДемак, ушбу ўн кунликда қилинган солиҳ амал жон билан жиҳод қилишдан ҳам афзал, мол билан жиҳод қилишдан ҳам афзал, ҳар иккиси билан жиҳодга чиқиб, улар билан ёки улардан бири билан қайтишдан ҳам афзал экан. Фақатгина жони ва моли билан жиҳодга чиқиб, ҳам жонини, ҳам молини қурбон қилган кишининг амалигина унга тенглаша олар экан.\nУшбу кунларнинг фазилатларидан яна бири – улар ичида Арафа куни, яъни Зул-ҳижжанинг тўққизинчи куни бордир. Бу кун фазл билан, ажру-савобларнинг кўп бўлиши, гуноҳларнинг мағфират қилиниши билан маъруф ва машҳур кундир. Бу кун тавҳид аҳли таниладиган кундир, улар бу куни «ла илаҳа иллаллоҳ»ни баралла айтадилар. Набий соллаллоҳу алайҳи ва саллам айтганлар: «Энг яхши дуо – Арафа куни қилинган дуодир. Мен ва мендан аввалги пайғамбарлар айтган сўзларнинг энг яхшиси: «Ла илаҳа иллаллоҳу ваҳдаҳу ла шарика лаҳу лаҳул-мулку ва лаҳул-ҳамду ва ҳува ала кулли шайъин қодийр»дир. (Маъноси: Аллоҳдан ўзга барҳақ илоҳ йўқ. У Ёлғиз, шериксиздир. Мулк ҳам, ҳамд ҳам Уники ва У барча нарсага Қодирдир)» (Имом Термизий ривояти). Инсон ўз нафсининг заифлигини билади ва Аллоҳга дуо-илтижоларни кўпайтиради, ер юзининг ҳар бурчагидан келган мусулмон биродарларини кўриб, иймони қувватланади, гуноҳларнинг мағфиратига сабаб бўлувчи таҳлилу такбирлар, зикру дуолар, жисмни гуноҳдан сақлаш, ҳаж қилмаётган кишининг рўза тутиши каби улкан амаллар билан Аллоҳнинг кўпдан-кўп мағфиратига гувоҳ бўлади. Бу кун ҳақиқатан улуғ ҳаж кунидир. Расулуллоҳ соллаллоҳу алайҳи ва саллам айтганларидек: «Ҳаж – Арафа (куни)дир». Бу кундаги нафл рўза икки йиллик – ўтган йилги ва келгуси йилдаги гуноҳларга каффорат бўлади.\nУшбу кунлар фазилатларидан яна бири – улар ичида наҳр, яъни қурбонлик куни бордир. У Зул-ҳижжанинг ўнинчи куни бўлиб, кунлар ичида энг афзали саналади. Ҳадисда келганидек: «Кунларнинг энг афзали наҳр кунидир». Бу кунда тош отиш, соч олдириш, қурбонлик бўғизлаш, тавоф, саъй каби ҳаж ибодатларининг асосий кўпчилиги, ийд намози, мусулмонларнинг ҳайит қилиб, бир-бирларини муборакбод этишлари каби хайрли амаллар адо этилади.\nМусулмон киши бу кунларнинг беҳисоб фазилатларини зое қилмаслиги, балки уларни ғанимат билиши ва уларда яхшиликларга шошилиши, уларни солиҳ амаллар билан ўтказиши муносиб бўлади.\nБу кунларда кўп Қуръон ўқиш яхши бўлади. Чунки, Қуръон энг афзал зикрдир, унда ҳидоят, раҳмат, барака, улуғворлик, таъсир ва шифо бор. Мусулмон киши яхши билмоғи керакки, Аллоҳ таолога сўзларнинг энг суюмлиси зикрдир. Зикр дунё-ю охиратдаги нажот сабабидир. Зикр ўз эгасини шайтоннинг ёмонлигидан ва дўзах азобидан сақлайди. Банда Аллоҳ ҳузурида зикри сабабли ёд қилинади, зикр қилувчига Аллоҳ ва малоикалари саловот йўллайдилар. Зикр энг кучли қуролдир. У амаллар ичида энг яхшиси ва даражаларни юқсалтирувчисидир. Зикр инфоқ-эҳсондан ҳам яхшидир, у билан Аллоҳ таоло ажрларни бир неча баробарга зиёдалаштиради, гуноҳларни мағфират қилади. Зикрнинг фазилатлари кўп ва бисёрдир.\nАллоҳ таоло уни намоз билан бирга зикр қилди: «Намозни адо қилиб бўлганингиздан кейин ҳам турган, ўтирган ва ёнбошлаган пайтларингизда доим Аллоҳни ёд этингиз!» (Нисо: 103).\nЖумъа билан бирга зикр қилди: «Энди қачон намоз адо қилингач, Ерга тарқалиб, Аллоҳнинг фазлу марҳаматидан (ризқу рўз) истайверинглар. Аллоҳни кўп зикр қилингларки, шояд нажот топурсизлар» (Жумъа: 10).\nРўза билан бирга зикр қилди: «Бу саноқни тўлдиришингиз ва ҳидоят қилгани сабабли Аллоҳни улуғлашингиз учундир» (Бақара: 185).\nҲаж билан бирга зикр қилди: «Энди, маросимларингизни адо қилиб бўлгач, Аллоҳни аждодларингизни эслагандек, балки ундан-да қаттиқроқ эсланг!» (Бақара: 200).\nЖиҳод билан бирга зикр қилди: «Эй мўминлар, (кофир) жамоатга рўбарў бўлганингизда саботли бўлингиз ва доимо Аллоҳни ёд этингиз» (Анфол: 45).\nДемак, зикр бирон вақтга ва бирон ҳолатга чекланмайди, Аллоҳ таоло ҳамма ҳолатларда зикр қилишга буюрган: «Улар турганда ҳам, ўтирганда ҳам, ётганда ҳам Аллоҳни эслайдилар» (Оли Имрон: 191), «Намозни адо қилиб бўлганингиздан кейин ҳам турган, ўтирган ва ёнбошлаган пайтларингизда доим Аллоҳни ёд этингиз!» (Нисо: 103).\nМусулмон биродарлар! Ушбу ўн кунлигингизни солиҳ амаллар билан ғанимат билинг ва албатта энг аввал Аллоҳга тавба қилишга, У ёмон кўрадиган зоҳирий ва ботиний амаллардан тийилиб, У яхши кўрадиган зоҳирий ва ботиний амалларни қилишга шошилинг, ўтган гуноҳларингизга надомат қилинг, олдингизда турганларидан юз ўгиринг ва уларга яна қайтмасликка азм қилинг!\nЭй Аллоҳнинг бандаси, фарзларни тарк қилишдан ва ҳаром ишларга қўл уришдан тавба қилинг! Тавба – билиб-билмай маъсиятга қадам қўйган ҳар бир мусулмонга вожибдир. Чунки, ҳеч ким ўлим унга қачон етишини билмайди. Қолаверса, гуноҳлар гуноҳларни тортиб келади. Замон ва маконнинг фазилатига қараб, гуноҳлар ҳам қаттиқроқ ва жазоси ҳам ортиқроқ бўлади. Аллоҳ таоло айтади: «Эй мўминлар, Аллоҳга холис тавба қилинглар» (Таҳрим: 8).\nУшбу ўн кунликда машруъ бўлган амаллардан бири зикрдир. Аллоҳ таоло айтади: «Улар ўзлари учун бўлган (диний ва дунёвий) манфаатларга шоҳид бўлиш учун ва маълум кунларда (яъни Қурбон ҳайити кунларида Аллоҳ) уларга ризқ қилиб берган чорва ҳайвонларини (қурбонлик учун сўйиш) устида Аллоҳ номини зикр қилиш учун (келурлар)» (Ҳаж: 28).\nИбн Умар розияллоҳу анҳумодан ривоят қилинган ҳадисда Расулуллоҳ соллаллоҳу алайҳи ва саллам айтганлар: «Ҳеч бир кунларда қилинган амал ушбу кунлардаги амалдан улуғроқ ва суюмлироқ бўлмайди. Шундай экан, у кунларда таҳлил, такбир ва таҳмидни кўпайтиринглар» (Имом Аҳмад ривояти).\nМусулмон биродарим! Бу кунларда нафл намозларни кўпайтиринг, фарз намозлардан аввалги ва кейинги суннат намозларга эътиборсиз бўлманг.\nБу кунларда имкон қадар садақани кўпайтиринг. Чунки, бу кунларда қилинган садақа Рамазонда қилинган садақадан ҳам афзалдир. Бу кунларда одамларнинг ҳажга ва ийдга ҳозирлик кўриш, қурбонлик ва бошқа важлардан садақага эҳтиёжлари ортади. Садақа билан инсон яхшиликка етишади, ажри зиёда қилинади, Аллоҳ уни қиёмат куни Ўз сояси билан соялантиради, садақа сабабли Аллоҳ яхшилик эшикларини очади, ёмонлик эшикларини ёпади, садақа қилувчилар учун жаннатдан бир эшик очилади, садақа қилувчини Аллоҳ ҳам, бандалар ҳам яхши кўради, садақа билан киши нафсини ва молини поклайди, гуноҳи кечирилади, мол-дунёга қулликдан қутулади, Аллоҳ таоло унинг жонини, молини, бола-чақасини, дунёси ва охиратини асрайди.\nЭй Аллоҳнинг бандаси! Ушбу ўн кунликда рўзани кўпайтиринг. Агар тўққиз кун рўза тутсангиз, бу қандай яхши. Чунки, рўза солиҳ амалдир.\nЎн кунликда ҳар қандай солиҳ амалга шошилинг, дуо ва истиғфорни кўпайтиринг, ҳар қандай ибодат билан Аллоҳга қурбат ҳосил қилиб олинг. Шояд, нажотга эришсангиз.\nСолиҳ амал ҳар қандай маъруфни, ҳар қандай яхши сўзу амални ўз ичига олади. Қаерда бўлмасин, мусулмонларни йўқлаш, аҳволларидан хабар олиш, улар ҳақида қайғуриш, мусибатларини енгиллатиш, ҳожатларини бароридан келтириш, ҳақларига дуо қилиш ҳам энг катта солиҳ амал саналади.\nСолиҳ амал ҳамма замон ва ҳамма маконда Аллоҳга маҳбуб бўлса-да, хусусан шу муборак кунларда маҳбублиги яна ҳам ортади. Ҳаж қилишга имкони бўлмаган киши бу кунларда вақтини намоз, Қуръон ўқиш, зикр, дуо, садақа, ота-онага яхшлик қилиш, силаи раҳм, амри маъруф, наҳий мункар ва бошқа яхши ишлар билан ўтказиши муносиб бўлади.\nШуни ҳам билиб қўйган яхшики, қурбонлик қилиш нияти бор бўлган киши ушбу ўн кунлик кирганидан сўнг то қурбонлигини бўғизламагунича сочини, тирноғи ва баданининг бошқа жойларидаги тукларини олишдан тийилиб туриши керак бўлади. Пайғамбар соллаллоҳу алайҳи ва саллам айтганлар: «Ўн кунлик кирса ва сизлардан бирон киши қурбонлик қилмоқчи бўлса, сочи ва баданидан (тук, тирноқ каби) бирон нарсани олмасин» (Имом Муслим ривояти).\nБир ривоятда: «Сочи ва тирноқларини олишдан тийилсин» (Имом Муслим ривояти).\nБу қайтариқ фақат қурбонлик қилиш ниятидаги кишига хос бўлиб, оиласи номидан қурбонлик қилмоқчи бўлса, оила аъзолари гарчи қурбонликда шерик бўлсалар ҳам, бу қайтариқнинг уларга дахли йўқдир.\nШоядки бунинг сабаби ҳарамга ҳадясини ҳайдаб бораётган эҳромдаги кишига ўхшаши учундир.\nАллоҳ субҳанаҳу ва таолодан тақво қилинглар, У белгилаб берган шаъираларни (яъни ибодат турларини) улуғланглар, шунда нажот топасизлар ва дунё-ю охират саодатига эришасизлар.


09 май 2021, Тошкент вақти: 18:10\nАшхободда коронавирус туфайли тўйлар ва бошқа оммавий тадбирлар бекор қилинмоқда. Кўнгилочар ва спорт объектлари ёпилмоқда.\nОзодликнинг туркман хизмати хабарига кўра, Ашхободдаги давлат муассасаларида ходимларнинг ҳарорати ўлчанаяпти, ўқувчилар ўртасида эса вирусга қарши воситалар билан ишлов олиб борилаяпти.\nАйни пайтда уларга ниқоб тақишга рухсат берилмаяпти. COVID-19 вирусига чалинганликда гумонланганларнинг барчаси Юқумли касалликларни даволаш ва профилактика маркази жойлашган Чоганлига юборилмоқда.\nМазкур тиббиёт муассасасида карантинда ушлаб турилганларнинг аниқ сони ҳақида маълумот йўқ.\n"Рақамлар аниқлаштирилаяпти. Айтишларича, 56 киши изоляция қилинган, бироқ улар беморми ёки юқтирувчиларми - бу ҳақда маълумот йўқ", деган исми ошкор этилишини истамаган манба.\nТуркманистон расмийлари коронавирус мавзусини илк бор 25 февраль куни тилга олган ва мамлакатда бу касаллик мавжуд эмаслигини билдирган. Сўнгги кунларда расмийлар бу борада бирор баёнот билан чиққанлари йўқ.\n4 март куни Озодликнинг Ашхободдаги мухбири Европа ва Туркияга учиб кетмоқчи бўлган туркманистонликлар оммавий равишда рейслардан тушириб олинаётгани, Беларусь рейслари учун чекловлар жорий этилиши кутилаётганини маълум қилди.


ИнтерФУТБОЛ :: Португалия грандларининг яширин келишув ва пинҳона жанглари\nПортугалия грандларининг яширин келишув ва пинҳона жанглари\nМавжуд маълумотларга кўра, Португалия грандлари ўртасида кечаётган аёвсиз ахборотлар жангида «Порту» ва «Спортинг» ўзаро ҳамкорликда «Бенфика»ни «чўктириш»га уринмоқда.\nSovsport.ru сайти ана шу кескин пинҳона қарама-қаршиликни мўъжаз саҳна асари кўринишида талқин этди.\nБИРИНЧИ ПАРДА - «ВАУЧЕРЛАР ИШИ»\n2015 йилнинг октябрида Бруну де Карвалью ТV124 телеканалидаги чиқишида ўта шов-шувли баёнот берди. Унинг айтишича, «Бенфика» вакиллари асосий ва ўринбосарлар жамоаларининг ҳар бир уй учрашувида ҳакамлар ва расмийларни алоҳида совғалар билан сийлашган.\nАниқроғи, «Арбитр тўплами» ичига Эйсебио футболкаси ва элит ресторанда 4 марта кечки тамадди қилиш имконини берувчи ваучер кирган. «Клуб ҳар йили меҳмонларни хурсанд қилиш учун ресторан харажатларининг ўзига 140 млн. евро сарфлайди. Бошқа совға-саломлар суммасини қўшсак, умумий қиймат чорак миллионга етади!», - деганди Карвалью.\nРоса катта ғавғо кўтарилганди-да ўзи! Гап шундаки, Карвалью ўша пайт бирор кунни ашаддий рақиб жамоага қандайдир зарар етказиш йўлларини изламасдан ўтказолмасди. «Бенфика» қандай жавоб қайтарди? Клуб мутасаддилари бундай амалиёт мавжудлигини тан олишди.\nШунингдек, кечки тамадди харажати чеклангани ва ҳар бир киши учун 35 евродан ошмаслиги зарурлигини маълум қилишди. Ҳакамлар ўз навбатида, чиндан ҳам, совғалар олишгани, аммо ресторанга лоақал бир марта боришмаганини баён этишди. Шунга қарамай, Португалия футбол федерацияси прокуратурадан мазкур маълумотни текшириб кўриш, миллий лига интизом қўмитасидан жиноий иш қўзғатишни сўради.\nБруну де Карвалью, Луиш Филиппе Виейра, шунингдек, совға олган барча ҳакамлар ва ўйин расмийлари изоҳлари тингланди. Табиийки, улар «Атбитр тўплами» ўзига хос пора сифатида берилаётганини хаёлларига ҳам келтиришмаганини таъкидлашди. Хуллас, арзимас фактлардан бошқа ҳеч нарса топмаган прокуратура ва интизом қўмитаси ишни тўхтатишга қарор қилди.\n«Бенфика» вакиллари эса клуб шаъни ва нуфузига путур етказгани учун Карвальюни жазолашни талаб қилишди. Бироқ бундан ҳам ҳеч қандай натижа чиқмади - ҳукумат маъмурлари футбол арбобларини жазолашни ёқтирмайдилар.\n2017 йили янги қизиқарли маълумот юзага чиқди. Паулу Гонсалвеш томонидан фош этилган муҳим ҳужжат ҳакамлар ассоциациясига тегишли бўлиб, ўз вақтида барча рефириларга жўнатилган ва сўроққа қатъиян бир хил жавоб қайтариш тавсия этилганди:\n«Совға бериш барча жамоаларда йўлга қўйилган ва «Бенфика» бундан мустасно эмас. Клуб ҳеч қачон умумий анъанадан четга чиққан эмас». Қисқаси, Гонсалвеш «бургутлар» учун муҳим аҳамиятга эга бебаҳо инструкцияни зудлик билан сўроққа жавоб бериш тадоригини кўраётган Виейрага етказди. Эътиборли жиҳати, ҳакамларга мазкур инструкция федерациянинг ўша пайтдаги президенти (ҳозир эса арбитраж кенгаши аъзоси) Жозе Фонтелаш Гомеш томонидан етказилганди.\nИККИНЧИ ПАРДА -«ЭЛЕКТРОНМАКТУБЛАР ИШИ»\n1. Ҳакамлар билан ишлаш\n2017 йили «Бенфика» фалокатга дуч келди - клуб хизматчиларининг электрон ёзишмалари интернет мулкига айланди. «Бургутлар»нинг ички сирларидан биринчи бўлиб «Порту»нинг коммуникациялар бўйича директори Франсишку Маркеш хабар топди. Натижада «Бенфика»нинг ҳакамлар билан қай тарзда иш олиб бориши ошкор бўлди.\nМаркеш аввалига Брага округидаги собиқ ҳакам Адао Мендеш ва «Бенфика-ТВ» директори Педру Герра ўртасидаги ёзишмани эълон қилди. Унда «бургутлар» учун қулай саналган реферилар рўйхати берилганди. Тушунарлики, ҳакамларни «оғдириш» хусусидаги муҳим ҳужжат прокуратура эътиборидан ҳам четда қолмади.\n2017 йилнинг октябрида «Бенфика» офиси, Виейра, Гонсалвеш, Адао Мендеш ва ҳакамлар ҳаракатини баҳолашга масъул шахс Феррейра Нунеш хонадонларида тинтув ўтказилди.\nШунингдек, ёзишмада номлари баён этилган ҳар бир расмийнинг иши синчиклаб текширилди. Якунда эса фақат Гонсалвешга айблов эълон қилинди. Айтганча, ҳакамлар тоифасини кўтариш ёки туширишга масъул саналган Нунешни бепул меҳмонхона билан таъминлаш «Бенфика» зиммасида эди.\n2. Журналистлар билан ишлаш\n«Бенфика» ва «Спортинг» ўртасидаги дерби ўйини арафасида Маркеш яна бир қизиқарли ҳужжатни тақдим этди. Унга кўра, шарҳловчи Карлуш Жанела «бургутлар» президентига мурожаат қилиб, футбол блоги ташкил этишни сўраган.\nМактубда шунингдек, смета ва ёллаш мумкин бўлган журналистлар рўйхати кўрсатилганди. Жанела ҳар бир ижодкор учун нақд пул шаклида 300-400 евро маош бериш мақсадга мувофиқ эканлигини таъкидлаган. Эътиборлиси, тилга олинган блог дарҳақиқат, мавжуд.\n3. Ультрасга ёрдам бериш\nБир қарашда, мухлисларга ғамхўрлик қилишдек олижанобликда қонунга зид жиҳат йўқ. Лекин «Бенфика» бу масалада ҳам айбланди. Айтиш жоиз, Виейра деярли ҳар бир интервьюсида No Name Boys фанатлар гуруҳи мавжудлигини инкор этади.\nМаркеш фош этган ёзишмалардан маълум бўлишича эса, клуб мутасаддилари ҳар бир ультраснинг манзилини ҳам аниқ биладилар. Бундан ташқари, уларни суд муҳокамаларида ҳимоя қилишади.\nМухлислар 2010 йили Виейрага йўлланган мактубда ҳакам Олегарио Бенкеренсанинг борадиган манзилларини билишларини ёзиб, ўйинни сифатсиз бошқаргани учун ундан ўч олишга ваъда беришганди.\nМаркеш шунингдек, «Бенфика» фанатлар ҳаракати аъзоларини ҳимоя қилиш учун адвокатлар ёллашини билдирди. Тўғри, буниси ҳозирча ўз исботини топгани йўқ.\nУЧИНЧИ ПАРДА - «КЕЛИШИЛГАНЎЙИНЛАР ИШИ»\nҲаммаси 2016|2017 йиллар мавсуми доирасидаги «Фейренше» - «Риу Аве» учрашуви (2:1) полиция томонидан текширилаётгани ҳақидаги хабардан сўнг бошланди. Жамоалар келишиб олгани ҳақидаги гумон беллашув арафасида пайдо бўлганди. Зеро, мухлисларнинг «Фейренше» ғалабасига катта маблағ тикишаётганига эътибор қаратган букмекерлик идораси «ставка»лар қабул қилишни барвақт тўхтатганди.\nШу ўринда таъкидлаш жоиз, ғалаба қозониши тахмин қилинган жамоа бош ҳомийси - нигериялик бизнесмен ўз ватанида бекмекерлик идорасига ҳам эга. Хуллас, мазкур ўйин масаласида «Риу Аве»нинг 4 нафар футболчиси сўроқ қилинди. Мезбонлар ғалабани таъминлаш учун уларга 10 минглаб евро миқдорида пора беришгани гумон қилинганди.\nОрадан 2 кун ўтгач, суриштирув фақат шу учрашув билан чекланмаслиги маълум бўлди - мавсум-2015|2016даги «Бенфика» - «Риу Аве» ўйини (1:0) ҳам «қора рўйхат»га киритилди. Маълумотларга кўра, «бургутлар» ўзларига яқин агентлар ёрдамида рақиб футболчиларидан ўйинни бой беришни сўрашган.\n«Бенфика» ўша паллада «Спортинг» билан чемпионлик учун аёвсиз кураш олиб бораётган ва якунда 2 очкога ўзиб кетганди. Тез орада полициянинг гумон остига олинганлар телефонларидан маълумотларни исботловчи далиллар топгани ва «Бенфика»нинг келишилган ўйинларига гувоҳ бўлганларни аниқлагани эълон қилинди.\nЭртасига RTP телеканалида «бургутлар»нинг чемпионлик мавсумидаги 5та учрашувлари шубҳа остида эканлиги ҳақида хабар берилди. Бруну де Карвалью эса яқинда берган интервьюсида анча дадил гапирди:\n«Электрон мактублар иши» учун «Бенфика»ни иккинчи дивизионга тушириб юбориш лозим». Шундай қилиш учун ҳукумат маъмурларида журъат, энг асосийси, мамлакатнинг энг номдор клубини жазолашни тақозо этадиган далил-исботлар борми? Буниси энди мавҳум масала...\nЛуиш Филиппе Виейра - «Бенфика» президенти\nБруну де Карвалью - «Спортинг» президенти\nФрансишку Маркеш - «Порту» коммуникациялар бўлими директори\nКарлуш Жанела - спорт менежери ва шарҳловчи\nПаулу Гонселвеш - «Бенфика» адлия маслаҳатчиси


hidoyat.uz – “Мовароуннаҳр” нашриётининг сайти - ПОКЛИК – ИМОННИНГ БИР ҚИСМИ (ЕТТИНЧИ САБОҚ)\nПОКЛИК – ИМОННИНГ БИР ҚИСМИ (ЕТТИНЧИ САБОҚ)\nҲайз ва унга оид ҳукмлар\nЛуғатда бадандан чиққан ҳар қандай қон “ҳайз” дейилади. Шаръий истилоҳда эса “ҳайз” деганда аёл бачадонидан маълум рангларда муайян вақтларда чиқувчи қон тушунилади.\nҲайз қора, қизил, сариқ, яшил, лойқа ва тупроқ рангларида бўлади. Унинг энг оз давом этиш муддати уч кеча-кундуздир. Энг кўп чўзилиши ўн кеча-кундуздир, ундан ошмайди.\nҚуйидагилар шаръан ҳайз ҳисобланмайди:\n– уч кеча-кундуздан кам вақтда келган қон;\n– ўн кеча-кундуздан сўнг келган қон;\n– ҳомиладор аёл кўрган қон;\n– бола кўришдан қолган катта ёшдаги аёл кўрган қон;\n– балоғатга етмаган (9 ёшгача) қиз кўрган қон.\nҲайз кўрган аёл:\n– рўза тутмайди (тоза бўлгач, қазо қилиб тутади);\n– намоз ўқимайди (тоза бўлганидан сўнг ҳам қазосини ўқимайди);\n– эри билан қўшилмайди;\n– мусҳаф ва оят ёзилган лавҳларни ушламайди;\n– ёддан ҳам Қуръон ўқимайди;\n– Каъбани тавоф қилмайди;\n– масжидга кирмайди;\n– ҳайз муддати ўтса, ғусл қилиши вожиб бўлади;\n– агар эри талоқ қилган бўлса, уч ҳайздан сўнг иддаси тугайди.\nИкки ҳайз оралиғидаги тозаликнинг энг кам миқдори ўн беш кеча-кундуздир. Тозаликнинг давомийлигининг чегараси йўқ. Баъзи аёллар йиллар давомида ҳайз кўрмай юришлари мумкин. Узоқ вақт ҳайз кўрмай юрадиган аёлнинг иддадан чиқиш масаласи қандай ҳал қилинади?\nБу борада уламолар турлича фикр билдиришган. Муҳаммад ибн Иброҳим Майдоний ундай аёлнинг тозалик муддатини энг кўпи билан бир соати кам олти ой деб белгилаганлар. Демак, бундай аёлнинг иддаси уч соати кам ўн тўққиз ой-у ўн кундан сўнг чиқади, дейдилар. Яъни талоқ қилинган кунини у аёлнинг ҳайзи бошланган кун дейилиб, ҳайз ўн кун давом қилган ҳисобланади ва шундан бир соати кам олти ой вақт ўтгач, кейинги ҳайз муддати бошланади, деб эътибор қилинади. Шу талоқдан кейинги биринчи ҳайз ҳисобланади. Чунки у аёл учун ҳайз кўрмай юриш муддати бир соати кам олти ойдир. Шу тартибда яна икки ҳайз кўрган ҳисобланади. Демак, уч ҳайз муддати жамланса, бир ой бўлиб, улар орасидаги тозалик даври уч соати кам ўн саккиз ой бўлади. Бир ой билан ҳаммаси уч соати кам ўн тўққиз ой ва ўн кундир.\nАбу Саҳл Ғаззолий эса мазкур аёл тозалик муддатининг кўпи икки ой, деб кўрсатганлар («Мабсут», Сарахсий).


АҚШ элчиси Ўзбекистон ва Қирғизистонга Бобомурод Абдуллаев масаласида мурожаат қилди | Qalampir.uz\nАҚШ элчиси Ўзбекистон ва Қирғизистонга Бобомурод Абдуллаев масаласида мурожаат қилди\nЖамият\t13 Август 23:15 17699\nАввалроқ, журналист Бобомурод Абдуллаев Ўзбекистон сўрови билан Қирғизистонда ҳибсга олингани ҳақида хабар берган эдик. Ўзбекистон Бош прокуратураси берган маълумотга кўра, уни Ўзбекистонга экстрадиция қилиш масаласи кўриляпти.\nАҚШнинг Ўзбекистондаги элчиси Даниэль Розенблюм Бобомурод Абдуллаевнинг ҳибсга олинишига муносабат билдирди.\n“Мен Қирғизистон Ҳукумати Ўзбекистон Ҳукумати талаби билан ўзбек журналисти Бобомурод Абдуллаевнинг қамоққа олинишидан хавотирдаман. Биз унинг ишини диққат билан кузатяпмиз”, дейди элчи Розенблюм.\nДипломат Қирғизистон ва Ўзбекистон Ҳукуматлари Абдуллаевнинг ҳаракатланиш эркинлигини ҳурмат қилиши кераклигини таъкидлаган.\n“Қирғизистон ва Ўзбекистон Ҳукуматлари жаноб Абдуллаевга Қирғиз Республикасидан ўзи истаган жойга чиқиб кетишига қўйиб бериши керак”, дейди Даниэль Розенблюм.\nЭлчи ОАВ эркинлигини таъминлаш муҳимлигини, Ўзбекистон Президенти Шавкат Мирзиёев ҳам бу борада бот-бот гапиришини эслатиб ўтган.\n“Президент Мирзиёев ўтган йили Конституция кунидаги нутқида ва ундан кейин ҳам кўп бор ОАВ эркинлиги ва журналистлар ҳуқуқлари тўғрисида чиройли гапирганди. АҚШ мустақил ОАВ демократиянинг тўғри амал қилиши учун муҳим дея ишонади”, деган Даниэль Розенблюм сўзи сўнгида.\nМаълумот учун, журналист Бобомурод Абдуллаев 2017 йил сентябрда Ўзбекистон Жиноят кодексининг 159-моддаси 4-банди, яъни Ўзбекистон Республикаси Конституцион тизимига қарши тажоввузда айбланиб ҳибсга олинганди.\nУзоқ давом этган тергов ва суд ишидан сўнг, айбланувчи Бобомурод Абдуллаев Жиноят кодексининг 159-моддаси 4-банди билан айбдор, деб топилган ва унга 3 йил ахлоқ тузатиш жазоси тайинланган.\nШунингдек, Абдуллаевнинг иш ҳақидан 20 фоизи давлат даромадига ушлаб қолиниши белгилаб қўйилган. Абдуллаев 221 кун ҳибсда сақланганини ҳисобга олган ҳолда, ушбу муддат жазо муддатидан чиқариб ташланди. Шундан кейин Бобомурод Абдуллаевни назорат қилиш унинг ўзи яшаб турган Тошкент шаҳридаги Яккасарой ИИБга топширилган.\nБобомурод Абдуллаев Даниэль Розенблюм\nТошкентда 18 яшар қиз қидирувга берилди\n22 Октябрь 18:27 43437\nКаримов даврида инсон ҳуқуқлари бормиди?\n22 Октябрь 14:20 27990\nОТМларда анъанавий таълим 2 ноябрдан бошланадими?\n22 Октябрь 22:25 23286\nПолиовирус – янги даҳшатми? БМТ дунёнинг барча мамлакатларини огоҳлантирди\n23 Октябрь 15:21 22625


Самарқандда МЧЖ раҳбари катта қарздорликдан қутулиш учун “ҳийла” қилди - Darakchi\nСамарқандда МЧЖ раҳбари катта қарздорликдан қутулиш учун “ҳийла” қилди\nЖАМИЯТ 02.12.2019, 10:54\nТеглар: Самарқанд, Солиқ, МЧЖ\nПастдарғомда солиқ тўловларидан қочиш мақсадида янги корхона ташкил қилиш ҳолати аниқланди. Бу ҳақда “darakchi.uz”га Бош прокуратура Матбуот хизмати маълум қилди.\nБош прокуратура ҳузуридаги Департаментнинг Пастдарғом туман бўлими томонидан ўтказилган терговга қадар текширувда, “U.S.M.” МЧЖ раҳбари А.Г. 2018 йил давомида товарлар реализациясидан тушган 5,1 млрд. сўм нақд пул маблағларини банк муассасасига топширмасдан савдо ва хизмат кўрсатиш қоидалари жуда кўп миқдорда бузганлиги маълум бўлди.\nУ товар айланмасини яшириш мақсадида корхонани ўзи томонидан янги ташкил этилган “W.E.C.” МЧЖ таркибига қўшиб, 849,7 млн. сўм солиқ ва бошқа мажбурий тўловларни тўлашдан қасддан бўйин товлаб келганлиги аниқланган.\nМазкур ҳолат юзасидан А.Г. ва бошқаларга нисбатан Жиноят кодексининг тегишли моддалари билан жиноят иши қўзғатилиб, тергов ҳаракатлари ўтказилмоқда.


Покистонда фабрика биноси қулаши оқибатида ҳалок бўлганлар сони 20 нафардан ошди\n14:51 / 05.11.2015\nПокистон шарқидаги Лаҳор шаҳрида 4 ноябрь куни завод биноси қулаб тушиши натижасида ҳалок бўлганлар сони 20 нафардан ортиқни ташкил қилмоқда. Бу ҳақда Лаҳор полицияси вакили журналистларга маълум қилган.\nМаълум қилинишича, пластик пакетлар ишлаб чиқариш билан шуғулланган ва Plastic Industries компаниясига тегишли ушбу завод биноси 4 қаватдан иборат бўлган. Ҳодиса юз берган вақтда заводда 150 нафар ходим иш жараёнида эди.\nҚутқарув ишларига бошчилик қилаётган капитан Муҳаммад Усмоннинг айтишича, 5 ноябрь куни эрталаб ушбу ҳодиса натижасида ҳалок бўлганлар сони 20 нафардан ортган, 85 киши қутқариб олинган. Яна ўнларча киши харобалар остида қолмоқда.\n"Қутқарув ишларига 300 нафардан ортиқ киши, махсус техникалар ва 8та кўтарма крани жалб қилинган. Вайроналар остидан чиқариб олинганлар тиббий хизмат кўрсатилиши учун шифохоналарга етказилган. Улардан 15 нафари оғир аҳволда қолмоқда", дейди манба.\nХаробалар остидан завод хўжайини Рана Муҳаммад Ашрафнинг жасади аниқланган. Қурбонлар орасида 10 ёшгача бўлган болалар бор.


Исроил бош вазири Эхуд Олмерт ўз давлатининг янги Фаластин ҳукумати тарафидан тан олиниши талабида қатъий турибди.\nОлмертнинг айтишича, АҚШ президенти Жорд Буш билан бўлган телефон суҳбатида Фаластин ҳукумати Исроилни тан олиши ва зўравонликдан воз кечиб, аввалги тинчлик ахдлашуви шартларни бажариши керак, деган тўхтамга келинган.\n"Яқин Шарқ масаласи бўйича тўртлик илгари сурган бу шартларни бажармаётган Фаластин ҳукумати тан олинишга умид қилмаса ҳам бўлади. Мен бу ҳақда АҚШ раҳбари билан суҳбатлашдим ва Исроилнинг ҳам АҚШнинг ҳам бу борадаги кўз қараши бир бирига мос келишига амин бўлдим", - деди Олмерт.\nФаластиннинг Хамас ва Фатх ҳаракати ҳозирда миллий бирлик ҳукуматини тузиш ҳаракатида. Яқин Шарққа сафар қилаётган АҚШ Давлат Котиби Кондолиза Райс бугун Фаластин ва Исроил раҳбарлари билан алоҳида учрашувлар ўтказади. Душанба куни эса Яқин Шарқ бўйича уч томонлама музокаараларнинг бошланиши кутилмоқда. Кондолиза Райс шанба куни олдиндан эълон этилмаган ташриф билан кутилмаганда Ироққа борган эди. Айни пайтда Ироқ пойтахтида икки айри портлаш оқибатида камида 30 одам қурбон бўлган.


1 йил аввал 6030 siyrat.uz\nДоктор, шайх, аллома, ҳаким, мураббий, муаллим, шаҳид Муҳаммад Саъид ибн Мулла Рамазон Бутий раҳматуллоҳи алайҳ Ислом оламида катта нуфузга эга, кўплаб илмий ташкилотларга аъзо, олиму уламолар ва омма мусулмонлар қалбидан юксак ўрин олган асримизнинг энг кўзга кўринган уламоларидан эди. Муҳаммад Саъид Бутий 1929 йил Ироқнинг шимолида, Сурия-Туркия чегарасида жойлашган Бутон (Ибн Умар) оролчасидаги, ҳозирда Туркия ҳудудига кирувчи Жилко қишлоғида туғилган ва тўрт ёшида оталари мулла Рамазон раҳматуллоҳи алайҳ билан Сурия пойтахти Дамашққа кўчиб ўтган. Муҳаммад Саъиднинг илк ва асосий устози отаси Мулла Рамазон Бутий ҳазратлари бўлган. У киши илмга чанқоқ ўғилчаси Муҳаммад Саъидга Ислом асослари, ақида илми, араб тили грамматикаси, мантиқ ва бошқа илмлардан дарс беради. Муҳаммад Саъид ўрта таълим босқичини тугаллагач, 1953 йилда Дамашқдаги «Ат-тавжиҳул исломий» маъҳадини тамомлайди ва шу йилнинг ўзида Қоҳирага бориб, «Ал-Азҳар» университетининг шариат факультетида ўқишни давом эттиради. 1955 йили «Усулу шариатил исломия» бўйича докторлик дипломини олиб, Дамашққа қайтади. Шу йиллардан у масжидда хатиблик қилишни бошлайди. Ўшанда у ҳали ўн еттига тўлмаган эди. 1956 йили «Ал-Азҳар» университети тавсияси билан араб тили факультетининг «Тарбия» дипломини қўлга киритади. 1955 йили Дамашқ университетининг шариат факультетига мударрис этиб тайинланади. Кейин ушбу факультетда вакил, сўнг проректор вазифасини бажаради. Сўнгра Дамашқ университетининг «Ақида ва дин» кафедрасининг раҳбари вазифасида ишлайди. Кейинроқ Дамашқдаги «Ал жомеъул умавий» масжиди имоми-хатиби ва Шом уламолари бирлиги раиси этиб тайинланади. У киши Дамашқ масжидларида кунлик ва ҳафталик ваъз-иршод мажлислари ўтказар, уларда минглаб эркагу аёллар ҳозир бўлишар эди. Бундан ташқари, у кишининг турли мавзулардаги газета-журналларда ўнлаб мақолалари чоп этилган. Интернетда ўзларининг шахсий сайтлари ҳам бўлиб, унда шайхнинг жума маърузалари, мақолалари ва турли мавзудаги саволларга берган жавоблари бериб борилар эди. Бутий ҳазратлари араб, турк ва курд тилларини мукаммал билар, инглиз тилида сўзлаша олар эди. Араб тили балоғати фани бўйича кўзга кўринган уламолардан эди. Муҳаммад Саъид Бутий раҳматуллоҳи алайҳ Иорданиянинг Уммон шаҳридаги Ислом маданияти тадқиқот маркази академиясининг аъзоси, шунингдек, Оксфорд академиясининг олий мажлиси аъзоси эди. У киши кўплаб халқаро анжуман ва конференцияларда иштирок этиб келди. Устоз Муҳаммад Саъид Бутий раҳматуллоҳи алайҳни, асосан, ёзган китоблари машҳур қилган. У киши турли фанларга доир олтмишдан ортиқ китоб таълиф этган. У кишининг асарлари кенг қамровлилиги, чуқур асосларга таяниши ва мўътадил, холислиги билан ажралиб туради.\nМашҳур китоблари: • «Фиқҳус сийратин набавия». • «Куброл яқийнийётил кавния». • «Шарҳул ҳикамил атоия». • «Ҳаза Волидий». • «Шахсийётун иставқофатний». • «Ал-мазоҳибут тавҳидия вал фалсафатул муъосира». • «Ал-мазҳабул иқтисодий байнаш шуюъияти вал Ислом». • «Нақзу авҳамил моддийятил жадалия».\nДоктор Муҳаммад Саъид Рамазон Бутий ҳазратлари ҳижрий 1434 йил 9 жумодул аввал, милодий 2013 йил 21 март пайшанба куни кечки пайт Дамашқдаги «Иймон» масжидида дарс айтаётган пайтида содир этилган портлаш натижасида шаҳид бўлдилар. Жанозалари шанба куни пешинда «Ал-жомеъул умавий» масждида ўқилди. Жанозаларига ўғиллари Тавфиқ Муҳаммад Бутий имом бўлди. Меҳроб шаҳидининг муборак жасади шу масжид яқинидаги машҳур саркарда Салоҳиддин Айюбий қабри ёнига қўйилди.\nМуҳаммад Саъид Рамазон Бутий раҳматуллоҳи алайҳнинг вафотлари бутун Ислом оламини ларзага солди. Дунёнинг барча бурчакларидан турли мавқедаги инсонлар бу воқеага ўз муносабатини билдириб, чуқур таъзия изҳор қилдилар. Мисрдаги «Ал-Азҳар» университети ўз таъзиясини билдирар экан, Муҳаммад Саъид Бутий раҳматуллоҳи алайҳни Шом алломаси дея таърифлади ва Аллоҳнинг уйларига қарата қилинган бу жиноятни қаттиқ қоралади. Замонамизнинг кўзга кўринган даъватчи уламоларидан бири шайх Ҳабиб Али Жифрий ўзларининг таъзияларида жумладан қуйидагиларни эслайди: «Муҳаммад Саъид Бутий раҳматуллоҳи алайҳ билан икки ҳафта олдин телефон орқали гаплашган эдим. У кишининг менга айтган сўнги сўзлари қуйидагилар бўлди: إنه لم يبق من العمر إلا أياما معدودة وإني لأستروح الجنة من ورائها فلا تنس أخاك من الدعاء «Умримнинг саноқли кунлари қолди. Мен жаннатнинг ҳидини сезяпман. Биродарингни дуода унутма».\nУсома Саййид Азҳарий айтади: «Бутий ҳазратлари масжидда Оли Имрон сурасининг: إِنَّ الَّذِينَ كَفَرُوا لَنْ تُغْنِيَ عَنْهُمْ أَمْوَالُهُمْ وَلَا أَوْلَادُهُمْ مِنَ اللَّهِ شَيْئًا وَأُولَئِكَ هُمْ وَقُودُ النَّارِ «Албатта, куфр йўлини тутган кимсаларнинг молу дунёлари ҳам, бола-чақалари ҳам уларни Аллоҳ(нинг азоби)дан қутқара олмайди. Ана ўшаларнинг ўзлари дўзахнинг ўтинларидирлар», 10-оятини тафсир қилиб турганларида шаҳид бўлдилар. Портлаш содир бўлганда Мусҳафи шарифни бағриларига босиб, маҳкам қучоқлаб олган эканлар. Таналарини қимирлатишган эди, сажда қилган ҳолатда, тиз чўкиб минбардан йиқилдилар. Аллақачон вафот этиб бўлган эканлар. Маълум вақтгача жуссаларини кўтара олишмади». Бутий ҳазратларининг ҳаётлари каби вафотлари ҳам ҳикмат ва ибратга тўла бўлди. Аммо буни кимлар билди, кимлар билмади.\nАллоҳ таоло олимимизни Ўз раҳматига олиб, жойларини Фирдавс жаннатларидан қилсин! У кишининг қолдирган бой меросидан Ислом умматини то қиёматгача манфаатлантирсин! Аллоҳнинг динига қилган холис хизматларини ўзларига ҳамроҳ қилиб, қиёмат кунида тарозуларининг яхшилик палласи оғир келишида улуғ насиба этсин! Аллоҳим! Мусибатимизда ажр бер ва йўқотган нарсамиз ўрнига яхши эвазлар қил! Кўзлар ёш тўкади, қалблар маҳзун бўлади, аммо биз Аллоҳ рози бўладиган сўзларнигина айтамиз. Устоз, фироқингиздан ғоятда маҳзунмиз!\nАллоҳнинг раҳмату мағфиратини тилаб Абдул Азим Зиёуддин


Ҳокимнинг эркатой ўғлида яна бир...\n03.10.2020 17:55 0 7052\nОлмалиқ шаҳар ҳокими Усмон Раҳимовнинг ўғли Дилшод Исмоилов яна жамоатчиликнинг диққат марказига чиқди. Унинг Тошкентда «Трекер» машинасини соатига 150 километр тезликда ҳайдагани, бунинг ортидан жаримага тортилган-ю ўғлининг қилиқларига отасининг минг хижолатда изоҳ берганига оид шов-шувлар ҳали босилмай, йигитнинг яна бир «қаҳрамонлиги» маълум бўлди.\nБлогер Никита Макаренкога таяниб, «Дарё»нинг ёзишича, Дилшод Исмоилов безорилик билан боғлиқ жиноий ишга ҳам аралашган. Яъниким, у жорий йилнинг 8 июнь куни Тошкент шаҳар Яккасарой туманида жиноий шериклари 20 ёшли Мирбосит М., 19 ёшли Элмурод Д., 20 ёшли Ҳумоюн А.лар билан безорилик қилиб, 56 ёшли Шавкат М. ва унинг 30 ёшли ўғли Лазиз М.га тан жароҳатлари етказган.\nМазкур ҳолат бўйича Жиноят кодексининг 277-моддаси (безорилик) билан жиноят иши қўзғатилгани айтилади.\nДемак, орадан салкам тўрт ой вақт ўтди. Ўтган давр мобайнида жиноят иши бўйича тергов ҳаракатлари якунланиб, «иш» судга чиққан бўлиши эҳтимоли юқори.\nХўш, суд ҳокимнинг эркатой ўғли ва унинг жиноий шерикларига қандай жазо берган?\nМазкур савол кейинги мақолага мавзу бўлади, насиб...\nОлмалиқ ҳоким безорилик эркатой ўғил


СуперҚудрат-Интернетнинг глобал инқилоби - BBC News O'zbek\nСуперҚудрат-Интернетнинг глобал инқилоби\nImage caption СуперҚудрат-Интернет келажакда бизга нималар ҳозирлаб турган экан?\nЎтган йигирма йил ичида Интернет дунёда мисли кўрилмаган инқилоб қилди. Айни инқилобни ҳеч ким режаламаган эди ва эртага бу инқилоб бизга нималар тайёрлаб турганини ҳам билмаймиз. Ана шу муносабат билан Би-би-си Жаҳон Хизмати СуперҚудрат лойиҳасини бошлади.\nИнтернет инсонлар ҳаётини, жамиятни қандай ўзгартирди? Ўзгаришлар нималарда кўрилади? Интернет дунёсига боғланиш ва ё боғланишдан маҳрум бўлиш нималарни англатади? Дунёни Интернет қандай қилиб тораймоқда ва бизни бир биримизнинг ҳаётимиздан огоҳ этмоқда? Интернет анъаналарга, хусусан, уйланиш, юриш туриш ва ногиронлик масалаларига қанчалар таъсир этди? Интернет тараққиётига ҳисса қўшаётганлар кимлар? Сизу бизми? Шахсларми ва ё ширкатларми?\nБи-би-си Жаҳон Хизмати ана шундай саволлар билан турли касб, тоифа эгаларига мурожаат қилди. Биринчи суҳбатдош Ўзбекистондаги олийгоҳлардан бири ўқитувчиси Диёра Аҳмедова (суҳбатдошнинг исми ўзгартириб берилди-Би-би-си):\nДиёра Аҳмедова: Интернетдан ўзбекистонликлар фойдаланаётганига анча бўлди. Хусусан, ёшларимиз, асосан ёшларимиз фойдаланишади. Кўча-куйда ҳам ҳар қадамда интернет клубларимиз мавжуд. Ёшларимиз бугун мобил телефонлари орқали ҳам интернетдан фойдаланиш имкониятига эгалар. Лекин, бу жараённинг сифат кўрсаткичига эътибор берадиган бўлсак, хурсанд қиларли даражада эмас. Нимага десангиз, аксарият ёшларимиз интернетдан кўнгилни хушлаш, турли чатларда ўтириб, соатлаб вақтларини бой бериб, танишиш мақсадида ёки бўлмаса, ахлоққа зид сайтларга мурожаат қилаётганларини афсус чекаман, тўғриси. Ўзим ҳам икки фарзанднинг онасиман. Фарзандларимни бадиий асарларни ўқишга мажбур қилсам ҳам, афсуски, бу асарлар юзасидан ёзиладиган иншоларни интернетдан тайёр кўчириб олишни маъқул кўришади. Бугунги ёшларимиз кўпроқ тайёр ахборот маҳсулотларини истеъмол қилаётган танбалларга айланаётганидан афсусланаман. Нафақат ўқувчи ёшлар, балки битирувчилар, малакали битирувчилар, магистрлик диссертациялари ҳам тайёр интеренетдан олинган манбалар асосида ёзилаётгани ва ёқланаётганини кўриб афсусланмай иложи йўқ.\nОчиғини айтиш керак, Би-би-сининг сайтига кириш, "Озодлик"ни сайтига ва ривожланган давлатларнинг етакчи газета ва журналларининг сайтларига кириш Ўзбекистонда маън этилган, йўллари беркитилган. Тўғри, талабаларимиз турли хил вақтларда, турли йўлларни излаб топишга ҳаракат қилишяпти. Лекин улар озчиликни ташкил қилишади...\nБи-би-си: Демак, интернет таълим соҳасига ҳам, анъаналарга ҳам таъсир қилишни бошлаган, шундайми?\nДиёра Аҳмедова: Албатта, таъсир қилишни бошлаган. Ман энди ҳамма ёшларни бир қолипга солишга ҳақли эмасман. Тўғри, интернетдан керакли соҳаларда фойдали ишлар ҳам олиб борилаяпти. Лекин, аксарият ёшларнинг мана шундай йўллар тутишаётганини кўриб, афсусланмай иложи йўқ. Бу жараёнда фақатгина ёшларни айблаш ҳам тўғри эмас. Нимага десангиз, мана бугунги кунда Ўзбекистон оммавий ахборот воситаларининг электрон нашрларига мурожаат қиладиган бўлсак, албатта, албатта, ҳар битта газета ва журналнинг электрон нашри бўлиши керак, лекин бу соҳада ҳам жуда кўп камчиликлар мавжуд. Ҳатто, шундай нашрларимиз борки, узоқ ва қисқа муддатда ўз электрон нашрларини беркитиб қўяётган ҳолларини ҳам кузатаяпмиз. Яъни, ёшлар мана шу нашрлар билан бевосита доимий танишиш имкониятидан маҳрумлар. Шу билан бирга ўзбек тилидаги электрон кутубхоналаримиз бор, лекин талаб даражасида, етарли даражада эмас.\nБи-би-си: Интернетнинг фойдали томонлари ҳам бор деб айтаяпсиз, қандай фойдали томонлари бўлаяпти? Нималарда кўрилади, мана шу фойдали томонлари?\nДиёра Аҳмедова: Фойдали томонлари шундаки, кўп ёшларимиз дунё билан танишиш мақсадида ёки чет тилларни ўрганиш мақсадида жуда кўп интернет манбаларидан фойдаланаётганларининг ҳам гувоҳи бўламиз. Лекин, саноқли ёшларимиз фойдаланаяпти.\nБи-би-си: Бир маънода масалан, интернет дунёни торайтирмоқда, яъни дунёда юз бераётган ҳодисалардан огоҳ қилишда ёрдам бермоқда дейиш мумкинми?\nДиёра Аҳмедова: Фойдали жиҳатларини биз инкор этмаймиз, албатта. Фойда. Лекин, масалан, очиғини айтиш керак, Би-би-сининг сайтига кириш, Озодликни сайтига кириш ва ривожланган давлатларнинг етакчи газета ва журналлари аксариятларининг сайтларига кириш Ўзбекистонда маън этилган, йўллари беркитилган. Талабаларимиз, тўғри, турли хил вақтларда, турли йўлларни излаб топишга ҳаракат қилишяпти. Лекин, бизда мана шундай ахборот чекловлари ҳам мавжуд. Буни ҳам инобатга олиш керак деб ўйлайман.\nБи-би-си: Мана Сиз обрўли олийгоҳлардан бирида дарс берасиз. Талабаларингиз ўша беркитилган интернет саҳифаларига киришга қанчалар муваффақ бўлишади. Ҳеч бу борада гаплашганмисиз?\nДиёра Аҳмедова: Ўзим ҳайрон қоламан. Чунки, бундай сайтларга ўзим кира олмайман очиғи. Лекин, талабаларнинг ўша сайтлардан қандайдир йўллар билан маълумотлар олаётганларини кўриб, гоҳида қувонаман ҳам. Сабаби, фикрга қарши бўлиш учун ўша фикрни билиш керак, масалан-да. Шунинг учун ҳам, талабаларимизнинг қизиқувчанлиги, уларнинг изланувчанлиги гоҳида мани хурсанд қилади, албатта.\nБи-би-си: Демак, шунақа талабалар бор, а? Улар кўпчиликни ташкил қилишадими?\nДиёра Аҳмедова: Албатта, бор. Лекин, озчиликни ташкил қилишади, афсуски. Ва уларнинг бу ишлари яширин ҳолда олиб борилади. Улар бу нарсани кичик бир гуруҳларда 2-3 киши орасидагина ўз фикрларини баҳам кўришади, баҳслашишади. Аммо, бутун бир гуруҳ ичида ёки катта бир йиғилишларда бу нарса тилга олинмайди.\nБи-би-си: Бунинг сабаби нима деб ўйлайсиз энди?\nДиёра Аҳмедова: Албатта, бунинг сабаби цензура деб ўйлайман. Биздаги мавжуд цензура. Цензуранинг расман йўқ бўлишига қарамай, норасман цензура ҳали ҳамон бизда мавжуд. Ахборотни махфийлаштириш бизда мавжуд. Ахборотни қасддан йўқотиш, қасддан чеклаш мавжуд бизда. Бундан кўз юмиб бўлмайди. Бизда асосан, "ахборот хуружи" деб айтилади. Ахборот хуружига қарши "ахборот хавфсизлиги" деган терминларимиз жуда кўп ишлатилади. Мана шу йўсинда ахборотни чеклаш амалга оширилади.\nБи-би-си: Мана икки болам бор деб айтдингиз. Улар интернетдан қачон ва нима учун фойдаланишади. Уйда, масалан, интернет борми?\nДиёра Аҳмедова: Бор, интернет бор. Юқорида айтганимдек, шу иншоларни кўчириб олиш ёки гоҳида ота-онанинг назоратисиз қолганда чатларда танишиш мақсадида фойдаланаётганларини кўриб, ўзим ҳам гоҳида ранжийман. Лекин, ҳали бирон бир электрон китобни ўқиганини ёки бошқа бир ижобий ишлар билан машғул бўлганини ўзим гувоҳи бўлганим йўқ.\nБи-би-си: Ўша ўзингиз дарс берадиган олийгоҳда талабалардан ташқари ўқитувчилар учун интернетдан фойдаланиш имкониятлари борми? Масалан, дарс бериш, умуман, дарсга тайёрланиш жараёнида интернетни қўллаш имкониятларини қанчалик? Сиз ўзингиз қанчалар кўп фойдаланасиз ўз фаолиятингиз учун?\nДиёра Аҳмедова: Очиғини айтадиган бўлсам, бизда интернетдан фойдаланиш имкониятлари бироз чекланган. Анчадан бери ваъда қилишади, "университетимизда интернет тармоғини ўрнатишган, яқинда улашади", деб айтишади. Аммо, имкониятларимиз етарли бўлмагани учун ҳам ҳали интернет боғлангани йўқ. Яъни, биз қачон билмайман дарсларимизда бевосита интернетдан фойдаланиш имкониятига қачон эга бўла оламиз билмайман.\nАзиз ўқувчилар Интернет Сизнинг ҳаётингизда қандай ўзгариш ясади? Сиз интернетдан қачон ва нима мақсадларда фойдаланасиз?\nФикр-мулоҳазаларингизни bbcuzbek.com га йўлланг


ТОМОРҚАДАГИ БАРАКА » Жиззах ҳақиқати газетаси расмий сайти\nЖиззах ҳақиқати газетаси » Қишлоқ хўжалиги » ТОМОРҚАДАГИ БАРАКА\nВилоятимизда экспортбоп мева-сабзавот, полиз маҳсулотлари етиштириш учун юқори салоҳият мавжуд. Бу фаолият билан шуғулланувчиларга кўплаб имтиёзлар берилган. Жумладан, Пахтакор туманидаги «Дилором» маҳалла фуқаролар йиғинида яшовчи ўттиздан зиёд хонадонларда лимон етиштирилиб, цитрус мевали дарахтлардан хуштаъм ҳосил олинаяпти.\n– Юртдошларимизнинг иссиқхонада етиштираётган маҳсулотларини кўриб, оила аъзоларимизда қизиқиш уйғонди. Шу боисдан бир неча йил олдин лимон етиштиришга киришдик,– дейди вилоят “Чорва насл” марказининг Пахтакор тумани бўлими раҳбариРустам Қўнишев. – 8 сотих ерда иссиқхона барпо этдик. "Мир" навли серҳосил цитрус кўчатлар олиб келиб, ниҳолларни парваришлаш, агротехникасини ўргандик. Кўчатларни "шарбат" усулида суғордик. Учинчи йили лимон дарахтлари ҳосилга кирди. Ҳозирда иссиқхонани 12 сотихга етказдик.\nХонадон эгалари ҳар йили уч марта ҳосил олишга эришмоқда. Томорқадан топаётган даромадлари оила иқтисодини яхшилади. Жумладан, 90 туп лимон кўчатларидан 1,5 тонна маҳсулот, оралиқ экинларига помидор, бодринг, редиска ҳосили аҳоли дастурхонига тортиқ этилди. 2018 йилда 80 миллион, жорий йилда 100 миллион сўм даромад олишди. Оила аъзолари келгуси йилда бу кўрсаткични 120 миллион сўмга етказишни режалаштиришган.\n– Томорқа – барака дегани. Уни топганларга ҳавасингиз келади, – дейди шу ерда яшовчи хонадон соҳибаси Дилфуза Исаева. – Оила аъзоларимиз билан 15 сотих майдонда олма, ўрик, анжир, гилос, бодом лимон дарахтларини парваришлаймиз. Томорқада ишлашнинг даромаддан ташқари тарбиявий аҳамияти катта. Фарзандларимиз меҳнатга меҳр қўйиб, уқувли бўлиб вояга етмоқда. Меҳнат билан топилган неъматнинг қадрига етишаяпти.\nЛимон дарахти ҳовлига кўрк берибгина қолмасдан, ҳавони тозаловчи муҳим восита ҳамдир. Нафис гуллари асабни тинчлантириш, кўнгил айнишининг олдини олиш билан бирга инсон кайфиятини кўтаради. Ердан самарали фойдаланиб, халқимиз, Ватанимиз иқтисодини яхшилаш бугунги кундаги асосий вазифамиз. Ана шундай ишларда тадбиркор оилаларнинг меҳнати диққатга сазовордир.\n– Томорқадан фойдаланиш борасида яратилаётган имкониятлар шаҳар аҳолиси учун ҳам ғоят қўл келмоқда. “Ҳар бир оила тадбиркор” давлат дастури доирасида балиқчилик, асаларичилик, паррандачилик, эчкичилик, қуёнчилик йўналишларида тадбиркорлар сафи йилдан-йилга кўпаймоқда. Масалан, Акбар Жўраев, Илхом Жозилов, Лутфулла Жўраев, Бахтиёр Очилов, Жўрақул Ҳайдаровлар иссиқхонада маҳсулот етиштириб, рўзғорларини обод, бозорларни тўкин қилишаяпти.\nЖорий йилда туманда 5411 та деҳқон хўжалиги ва томорқа ер эгалари 511 гектарда деҳқончилик қилишди. Бу ерда тўқсонбости экинлар парваришланиб, 13512 тонна маҳсулот етиштирилди. 2102 тоннаси экспортга жўнатилди.\nСуратда: «Намунали томорқачи» кўкрак нишони соҳиби Рустам Қўнишев, Пахтакор туманидаги деҳқон хўжаликлари ва томорқа экин майдонларидан самарали фойдаланишни ташкил этиш бўйича гуруҳ раҳбари Аббос Расуловлар лимонзорда.


Ўйлантирувчи, қувонтирувчи, йиғлатувчи энг қизиқарли ва сара мақолалар\n11:23 / 14.11.2016\nДубай ҳаётига товушдан тез ҳаракатланувчи поездлар кириб келмоқда\nБААнинг Дубай шаҳри транспорт департаменти ва Американинг Hyperloop One компанияси ўзаро шартнома имзолади. Товушдан тез, вакуумли Hyperloop ("Гиперҳалқа") поезди, назарий жиҳатдан соатига 1200 км тезликкача ҳаракатланиши мумкин. У барпо этилса, Дубай шаҳридан БАА пойтахти Абу-Дабигача бўлган масофани 12 дақиқада ортда қолдириш мумкин.\nЯна бир ҳайрат: илонларнинг бирга ов қилиши\n“Ер сайёраси 2” ҳужжатли фильми намойиш этилганининг эртаси куни фильмдаги энг машҳур эпизод тақдим этилди. Унда денгиз игуананинг боласи ўнлаб илонлардан қочиб кетишга урингани саҳнаси акс этган.\nҚайнотаси тўйдан олдинги ваъдасини бажармагани учун куёв оиласини бузмоқчи бўлди\n“Қайнота куёвига тўйдан олдин ваъда қилган автомашинани олиб бермагани учун куёвтўра ажрашмоқчи эканини билдирган. Белида белбоғи бор ўзбек йигитининг шу даражага боришининг ўзи нақадар уятли ва шармандали ҳол эмасми?”\nҲалок бўлган мексикалик ҳакам\nАукционда дунёнинг энг қимматбаҳо машинаси\n50 минг хитойлик ижросида синхрон рақс\nХитойнинг 14та шаҳридан бўлган пенсионерлар мамлакат аҳолиси соғлиги ва фаровон турмуш тарзига жамоатчилик эътиборини қаратиш учун Чунцин шаҳрида кенг миқёсли тадбир ўтказди. Бу акция шаҳар майдонларида оммавий синхрон рақсга тушиш орқали ташкил этилган.\nМактаб директорининг бутун дунё ота-оналарига мактуби\nСингапурдаги мактаб директори ўқувчиларнинг ота-оналарига бутун интернет фойдаланувчиларини ўйлантириб қўйган мактубни битди. Унда раҳбар ҳаттоки энг қайсар ота-онанинг қалбига йўл топа олувчи жуда муҳим ҳақиқатларни баён қилган.\nАҚШнинг энг машҳур 10 президенти\nАмерика раҳбарлари орасида энг ёрқин ва машҳур сиймолари шунча йиллар ўтишига қарамай, нимаси билан тарихда қолди?\nОбама ҳам барчага ўхшаш оддий бир инсон\nБарак Обаманинг сураткаши Пит Соуза 8 йил давомида давлат раҳбарининг ёнида бўлиб, унинг профессионал сураткаши сифатида хизмат қилмоқда. У Обаманинг 2 миллион суратини йиққанини айтган.\nОдам алайҳиссаломнинг суяклари\n“Одам алайҳиссаломнинг жуссалари жудаям катта бўлган. Антропологлар томонидан Одам алайҳиссаломнинг суяклари топилганми ёки бу ҳақда бирон бир маълумот мавжудми?”.\nАйтчи қизча, сен бугун овқатландингми?\nмаслаҳат дайжест позитив билим


Солиқчилар билан боғлиқ кўнгилсизлик ўрганилди | "Адолат" СДП\nСолиқчилар билан боғлиқ кўнгилсизлик ўрганилди\nБугунги кунда тадбиркорликка кенг йўл очилиб, соҳа ривожи учун қатор имтиёзлар, енгилликлар берилмоқда. Бундай саъй-ҳаракатлар замирида бир ҳаётий ҳақиқат – халқ фаровонлиги, мамлакат тараққиёти ётибди. Шу маънода айни пайтда барча ташкилотлар қаторида солиқ идоралари фаолиятида тадбиркорларга ҳар томонлама кўмак бериш устувор вазифалардан бири ҳисобланади. Бироқ, айрим ҳолатларда тизимда бугунги кун талабини тўла англаб етмаётган ходимлар ҳам учраб турибди.\nКуни кеча Тошкент вилояти Олмалиқ шаҳрида солиқ идораси ходимлари томонидан содир этилган ноўрин ҳатти-ҳаракатлар жамоатчиликнинг ҳақли эътирозига сабаб бўлди. Мазкур воқеа билан боғлиқ лавҳалар ижтимоий тармоқларда тарқалди. Бу ҳолат эса ҳали соҳада етарлича камчиликлар борлигини кўрсатмоқда.\nВоқелик юзасидан Олмалиқ шаҳар солиқ инспекторлари фаолияти таҳлил қилинди. Айбдорлар аниқланиб, улар хатоси учун омма олдида узр сўраб чиқди.\nЭнг муҳими, фаолиятлари ноқонуний эканлиги аниқланган аёлларга тегишли ҳуқуқий маслаҳатлар берилди. Уларнинг фаолиятлари қонунийлаштирилиб, Олмалиқ шаҳридаги савдо марказидан тегишли жой ажратиб берилди.\nМазкур ҳолат “Адолат” СДП Олмалиқ шаҳар Кенгаши раиси М. Рахматова томонидан ижтимоий тармоқларда тарқалган лавҳа чуқур ўрганилди. Солиқ идораси ходимлари ноқонуний савдо қилаётган Турдихон Холматова ва Гулмира Мадалиева, Зарнигор Турсуноваларнинг буюмларини номаъқул, ноқонуний ҳатти-ҳаракатлар билан тортиб олинишига алоқадор солиқ идорасининг 3 нафар ходимига ҳайфсан берилиб, 11 нафар вакили ишдан олинди. Аёлларга Олмалик савдо маркзидан тегишли жой ажратилиб, уларга кредит олишда амалий ёрдам кўрсатилди. Турдихон Холматовага эса тикув машинаси ҳадя этилди.


Юрагингизни сув билан асранг! - Hidoyat.uz\nАсосий саҳифа Жамият Саломатлик Юрагингизни сув билан асранг!\nAҚШ шифокори Стивен Синатра юқори қон босимини нормаллаштириш учун сув ичишни маслаҳат берди.\nAгар бирор киши етарли миқдордаги суюқлик ичмаса, танада натрий сақланиб қолади. Бу дегидрацияни, капиллярларнинг тиқилиб қолишини келтириб чиқаради ва келажакда томирлар ва артерияларда босимнинг ошишига сабаб бўлади. Бу ҳақда Експресс портали хабар бермоқда.\nСув, ўз навбатида, қон айланишини, ҳазм қилишни ва ҳужайраларга озуқа моддаларини етказиб беришни нормаллаштиради.\nСув истеъмолининг дарҳол таъсирига эришиш қийин, аммо сувсизланишни олдини олиш учун шифокор сиз ичадиган сув миқдорини кузатишни маслаҳат беради.


“Маънавий кадриятларнинг ахамияти”. » Ўзбекистон Мусулмонлар идораси Навоий вилоят вакиллиги расмий веб-сайти\nЎзбекистон Мусулмонлар идораси Навоий вилоят вакиллиги расмий веб-сайти » Мақолалар » “Маънавий кадриятларнинг ахамияти”.\n“Маънавий кадриятларнинг ахамияти”.\n12-05-2021, 12:57 muslim Мақолалар 91\nДунёдаги асосий динлардан бўлган Ислом дини моҳият эътибори билан адолат мезони сифатида жаҳон динлари орасида алохида аҳамият ва қадриятга эга. Қуръони Каримнинг барча оят ва суралари. Хадиси шарифларида келтирилган барча манбаларада шу адолатни бир жиҳатдан асословчи, иккинчи жиҳатдан эса мусулмонларнинг турмуш тарзини белгиловчи илоҳият ҳисобланади, шунингдек инсоннинг давлатга муносибати, жамиятда инсонлар орасида вужудга келган муносибатлари уларнинг кадрият мезонлари фақат бир нарсага, у ҳам бўлса адолатга қаратилгандир.\nИслом дунёсида Қуръони Карим ва Хадиси шарифдан келиб чиққан турмуш тарзи Мавароҳуннаҳр ҳудудидаги барча мусулмонларнинг кундалик хаётий турмуш тарзи сифатида қадрланади. Унинг асосий кадриятлари Ийди Рамазон, Қурбон ҳайит, Пайғамбарларни улуғлаш, Ислом салтанатини мустаҳамлаш ва абадийлаштиришда хизмат қилган буюк алломаларни, анъаналар ва урф-одатларни қадрлаш, уларнинг кундалик эхтиёжига айланиб қолди. Бугунги кунда ўзини мусулмон ҳисоблаган ҳар бир инсонни ана шу қадриятларсиз ва мусулмон турмуш тарзисиз тасаввур қилиш қийин. Мазкур турмуш тарзининг кишилар ҳалол, соф, имонли бўлишларида роли бениҳоят каттадир.\nИслом аҳлоқий пок инсонларни шакллантиришда ва тарбиялашда жуда катта аҳамиятга эга бўлган маънавий қадриятдир. Бу маънавий қадрият мусулмонларни ҳамиша бир бутун уюшган ва ҳамжихатликда яшовчи бирлик сифатида мавжудлигини таъминловчи муҳим омил бўлиб келган.\nМустақиллик даврида мамлакатимизда иқтисодий кўтарилишини кўриб, дилимиз ғурурга тўлади. Республикамизда чуқур-иқтисодий сиёсийи ислохотлар айниқса маънавий дунёда инсон хақ-хуқуқларини таъминлаш борасида бениҳоят кенг қамровли ишлар амалга оширилмоқда. Жумладан виждон эркинлигини таъминлаш, унинг имконият доирасини янада кенгайтириш борасида жуда катта ишлар қилинди.\nШундай бир шароитда ўзларини «Адолатпарвар мусулмонлар» деб ёки «Исломпарварлар» деб номлаган экстремистлар халқимизнинг тинч, осойишта ҳаётини нотинч қилишни ўзларига мақсад килиб бўлиб, ҳар қандай хунрезликларга, ғайриинсонийликларга, шавқатсизликларга, тубанликларга бормоқдалар ва ана шу ҳаракатларни адолатдандир деб исбот қилишга уринмоқдалар.\nУларнинг фикрларига қараганда. Бугунги мусулмонлар моҳияти ва турмуш тарзига кўра ҳақиқий мусулмонлар деб аталувчи илоҳий бирликка мутлоқ тўғри келмайди дейдилар. Уларни бошдан–оёқ кийинишидан. Ҳатти –ҳаракатидан, турмуш тарзидан, орзу- хаёлидан, эътиқодидан бошлаб тубдан ўзгартириш керак деб ҳисоблайдилар.\nЭкстремистларга сиёсий тус бериб, унинг воситасида ҳокимият сари интилишлари, мусулмонлар орасига нифоқ солишлари қупорувчиликни, ҳатто пировард–оқибатда, диннинг ҳам ўз ич- ичидан бузулишига қаратилган ҳаракатлардир. Бундан шуни англаб етиш мумкинки, фожиали ишларнинг содир бўлишига сабабчи шахслар миллатимизнинг эзгу ниятларидан чалғитиш йулида Исломни «Қурол» қилиб олишган.\nЮқоридагилардан хулоса қилиб Ислромда илм-маърифатли бўлишга Яратган томонидан инсонларга берилган неъматлар ҳақида билим орқали тадаббур қилишга тарғиб қилинган.\nНурота туман бош отинойиси : М. Джуманазароваскачать dle 11.0фильмы бесплатно\nЎзбек тили миллат тили! Байрамингиз муборак бўлсин! ...\n"Турмуш одоблари" тўғрисидаги ёш келин куёвлар\nНавбаҳор тумани ФҲДЁ бўлимида турмуш қураётган ёшларга "Турмуш одоблари" ...\nЛатофат-аёл кишининг ҳаёси, ибоси. Латофатли бўлмаган аёлларда ҳаё ҳам ...\nВилоятимизда ҳайит шукуҳи\nВилоятимиз бўйича ҳозирги кунда 78 та масжид фаолият кўрсатиб турибди. Шулардан ...


Хитой-Қирғизистон-Ўзбекистон темир йўли қурилиши жорий йилда бошланади – mulkdor.com\nINSERT INTO `wp_ex_rates` (`code`, `currency`, `course`, `nominal`) VALUES ('', '', '2950.28', '')\nMay 21 2022, 11:05 ЖаҳонИқтисодОсиёЎзбекистонХитойЯнгиликларҚирғизистон\nҚирғизистон Вазирлар Маҳкамасининг раиси Ақилбек Жапаров 20-май куни бўлиб ўтган ҳукумат йиғилишида Хитой-Қирғизистон-Ўзбекистон темир йўли қурилиши шу йилнинг кузида бошланишини маълум қилди.\nЖапаров буни Қирғизистон тарихидаги энг йирик лойиҳалардан бири деб атаб, уни қўллаб-қувватлашга чақирди. У темир йўл қурилиши билан боғлиқ лойиҳанинг амалга оширилишидаги тафсилотларга изоҳ бермади.\nХитой-Қирғизистон-Ўзбекистон темир йўлини қуриш ташаббуси 2000-йиллар бошида бошланган, бироқ амалга ошмаган. Садир Жапаровнинг Хитой раҳбари Си Цзинпин билан сўнгги учрашувида асосий эътибор темир йўл қурилишига қаратилган эди.\nАввалроқ Хитойнинг Қирғизистондаги элчиси Ду Дэвэн “Кабар” Миллий ахборот агентлигига берган интервьюсида уч давлатнинг тегишли хизматлари “Хитой-Қирғизистон-Ўзбекистон” темир йўли лойиҳасини амалга ошириш бўйича яқиндан ҳамкорлик қилаётганини маълум қилганди.\nХитой-Қирғизистон-Ўзбекистон темир йўлининг тўртта йўналиши бўйича вариантлар мавжуд. Қирғизистон темир йўлни От-Боши туманидаги Тўруғарт довони орқали ўтказиб, Фарғона тизмаси билан бўлинган Қирғизистонни боғлагиси келади . Хитой ва Ўзбекистон Эркаштом довони орқали қисқароқ темир йўлни ўтказишни истайди.


Эдвард Сноуден қаҳрамон эмас — Shermuhammad.Net\nБош саҳифа/Сиёсат/Эдвард Сноуден қаҳрамон эмас\nБугунги кунда Эдвард Сноуден ҳақида ортиқча тўхталиб, унинг ким экани ва нима ишлар қилгани ҳақида гапириб ўтиришнинг ҳожати бўлмаса керак. Мақола ёзишдан кўзланган мақсад ҳам Сноуден ҳақида маълумот бериш эмас. Мен шунчаки унинг қилмишларига ўзимнинг шахсий муносабатимни билдирмоқчиман, холос. Блогим менга бундай имкониятни беради, чунки бу менинг шахсий дафтарчамдек гап, калламга нима келса, шуни ёзаман.\nЭдвард Сноуден АҚШнинг одамларнинг ижтимоий тармоқлардаги ҳатти-ҳаракатларини кузатиш имконини берувчи дастур устида ишлаётганини ошкор этганидан кейин, дастур борасида ҳам, Сноуден борасида ҳам бахс-мунозаралар авжига чиқди. Кимнингдир наздида у ўз жонини хавф остига қўйиш эвазига АҚШнинг одамларнинг шахсий ҳаёти устидан назорат ўрнатишга қилган уринишларига барҳам беришга интилган қаҳрамон, бошқалар наздида эса у сотқин.\nТўғриси, Эдвард Сноуденни қаҳрамон деб эълон қилишга шошилмаган бўлардим. У АҚШ Марказий Разведка Бошқармаси ва АҚШ Миллий Хавфсизлик Агентлиги ходими эди. Бу ташкилотларга ишга қабул қилинишидан олдин у унга ишониб топширилган махфий маълумотларни сир сақлашга қасамёд қилган. Ўз қилмиши билан эса Сноуден ўз қасамёдига хиёнат қилди. Қандай эзгу ният билан қилинганидан қатъий назар, хиёнат барибир хиёнат. Яъни у қонунни бузди, шунга яраша жавоб бериши ҳам керак.\nУни қаҳрамон деб аташимга ҳалал берувчи яна бир муҳим жиҳат, бу у бошпана излаётган давлатлардир. Хитой, Россия, Куба, Венесуела, Никарагуа ва ҳоказо… Бу давлатларнинг бирортасини инсон ҳуқуқларининг таъминланиши бобида намуна қилиб кўрсатиш амри маҳол. Яна билмадим, балки, сиз бу борада бошқача фикрдадирсиз.\nЯна бир, менинг фикримча таъкидлаш жоиз жиҳат, агар Сноуден қилган ишни Россия ёки Хитой махфий хизмати вакиллари амалга оширганида, бу давлатлар ҳукуматларининг реакцияси АҚШ ҳукуматиникидан фарқи бўлмасди. Бугун улар томонидан Сноуденга кўрсатилаётган “ғамхўрлик” эса душманимнинг душмани менинг дўстим қабилидаги ишдир. Қолверса, бу “ғамхўрлик” замирида АҚШ разведкасининг собиқ вакилидан қимматли маълумотлар манбаи сифатида фойдаланиш истаги ҳам йўқ эмаслигини тахмин қилиш қийин эмас.\nАдолат юзасидан, агар рус разведкачиси сотқинликда айбланса, АҚШ унга бошпана бериши эҳтимоли юқори эканини айтиб ўтишим, ортиқча бўлмаса керак.\nБугунги кунга келиб, Эдвард Сноуден ўз иши билан нимага эришмоқчи эди-ю, кўзлаган мақсадига эриша олдими, деган саволларга аниқ, узил-кесил жавоб бериш мушкул. Агар у машхурликка, ҳамманинг эътиборини ўзига қаратмоқчи бўлган бўлса, унга тўлиғи билан эришди. Агар мақсад АҚШ ва Россия муносабатларига совуқчилик тушириш бўлган бўлса, бу вазифа ҳам қисман бажарилди. Барак Обама “Катта йигирмалик” саммити доирасида Владимир Путин билан режалаштирилган учрашувини бекор қилди. Агар, ўзи айтганидек, инсон ҳуқуқларининг бузилишининг олдини олмоқчи бўлган бўлса, буни, афсуски, аниқлашнинг иложи йўқ. Агар унинг мақсади шугина бўлганида, буни АҚШда туриб ҳам амалга оширишга ҳаракат қилиши мумкин эди. Агар унинг мақсади шугина бўлганида, унга АҚШда қамоқда ўтириш, Хитой ёки Россияда эркинликда юришдан афзал бўлган бўларди. Агар у ҳеч қаерга қочмаганида ва бугун АҚШ қамоқхонасида ўтирганида, эҳтимол, мен уни бугун қаҳрамон сифатида таърифлаётган бўлардим.\nБу ҳаммаси менинг камтарона фикрларим эди ва улар сизга умуман ёқмаслиги, мумкин. Мени америпарастликда ҳам айблашингиз мумкин. Бунга тўла ҳақлисиз, зеро, менинг фикрим ҳаммага маъқул келиши имконсиз нарса. Конструктив фикр ва мулоҳазалар учун ҳамиша очиқман. Омон бўлинг!\nМалала Юсуфзой - таълим учун курашга чиққан қиз


Xiaomi сиғими 10000 мА/ст бўлган арзон ташқи батарея тайёрлади - Terabayt.Uz\nOukitel'нинг Ўзбекистондаги ҳамёнбоп ва замонавий смартфонлари\nИлғор ва ҳамёнбоп Xiaomi Redmi Note 4X бугун сотувга чиқди\nAliExpress’да буюртма қандай расмийлаштирилади\nЭксклюзив: ҳали тақдим этилмаган OnePlus 5T видеотавсифи!\nДунёни қутқарадиган 5 янги технология\nКореяда Galaxy S8 янги талқинда тақдим қилинди, iPhone X савдоси олдидан!\n2018 йилнинг энг кучли планшети ҳозирданоқ маълум бўлди\nҲаваскор ва тажрибали дастурчиларга керакли илова – Web Development Tools\nSony’нинг саккиз ядроли Snapdragon 630 ва Android 8.0 Oreo’ли смартфони «қўлга тушди»\n200 долларлик Xiaomi Redmi Note 5 суратлари ҳайратга солади\nXiaomi сиғими 10000 мА/ст бўлган арзон ташқи батарея тайёрлади\nХитойнинг Xiaomi компанияси 10000 мА/ст сиғимига эга Mi Power 2 номли ташқи аккумуляторни тақдим этди. Гаджет бор-йўғи 12 доллар нархида сотувга чиқарилади.\nИшлаб чиқарувчининг қайд қилишича, ташқи аккумулятор бир нечта қурилмаларни тўлиқ қувватлашга етар экан. Ташқи тарафдан аксессуар компаниянинг бошқа шу турдаги маҳсулотларидан катта фарқ қилмайди. Mi Power 2 корпуси алюминийдан ишланган, ўлчамлари ихчам, эргономикаси қулай. Унда 4 та micro-USB порт, 4 та светодиод ва қувват тугмаси кўзда тутилган.\nЭнг қизиғи, гаджет тезкор зарядлаш технологиясини қўллаб-қувватлайди ҳамда турли таъсирлардан (электр токининг сакраши, қизиш, юқори кучланиш сабаб куйиб қолиш, қисқа туташув) 9 поғонали махсус ҳимоя билан таъминланган.\nSamsung Electronics Ўзбекистон ваколатхонасида ишлаган. Миллий бренд Артел телевизорлари учун биринчи ўзбекча меню муаллифи, Samsung телефонлари учун ўзбекча тахминий матн (Т9) функциясини жорий қилишда қатнашган. Жанубий Корея, Германия, Ҳиндистон, Россияда ўтказилган технология конференциялари иштирокчиси.\nSamsung смартфонларининг «Малика»даги сўмдаги нархлари (2017 йил 16 ноябрь)\nТАНҚИД: Xiaomi Redmi 4X’даги нуқсон ва муаммолар\nИслом Каримовнинг биринчи уяли телефони қандай эди?\nXiaomi раҳбари янги Redmi смартфонлари ҳақидаги "даҳшатли" ҳақиқатни айтди\nХушхабар: Telegram 4.5 талқинигача янгиланди, ўзгаришлар билан танишинг!


Блогерлар чемпионатида 1-босқич натижалари эълон қилинди | Xushnudbek.uz\n10.04.2015\tin Blogerlar chempionati, Saralangan Битта фикр\n21 март куни старт берилган ўзбек блогерлари чемпионатининг биринчи босқичига якун ясалди.\nБиринчи босқичда жами бўлиб 266 нафар блогердан аризалар келиб тушди. Мазкур кўрсаткич ўтган йилги натижадан салкам икки ярим баравар кўпдир.\nБиринчи босқичга келиб тушган барча ишлар ҳакамлар ҳайъати томонидан баҳолаб чиқилди.\nИккинчи босқичга энг яхши натижа кўрсатган 50 нафар блогер йўл олиши керак эди. Аммо овоз бериш натижаларига кўра, 46-53-ўринларга 8 нафар блогерлар даъвогарлик қилишди ва бир хил рейтинг кўрсаткичига эга бўлишди. Бундай вазиятда қоидага кўра, барча блогерлар кейинги босқичга йўл олишди.\nИккинчи босқичга йўл олган блогерлар рўйхати билан қуйидаги манзил орқали танишишингиз мумкин.\nЭслатиб ўтаман, иккинчи босқичда блогерлар янги, ҳали ҳеч қаерда эълон қилинмаган блогпост тақдим этиши лозим. Ариза тақдим этишнинг сўнгги муддати – 24 апрель соат 23:59. Бундан кечиккан ишлар қабул қилинмайди ва кўриб чиқилмайди.\nИккинчи босқичда биринчисидан фарқли ўлароқ, баҳолаш тизими бироз ўзгача бўлади. Агар биринчи босқичда фақат ҳакамлар ҳайъати овоз берган бўлса, иккинчи босқичда ҳакамлардан ташқари, блогерлар ва оддий муштарийлар ҳам финал йўлланмаси соҳибларини аниқлашга ёрдам беришади.\nИккинчи босқичда энг яхши натижа кўрсатган 10 нафар блогер финалга йўл олади.\nБиринчи босқичдан муваффақиятли ўтган барча блогерларни чин қалбдан табриклаймиз ҳамда уларга омад тилаймиз!\nФурсатдан фойдаланиб, гарчи танловни тарк этган бўлса-да 213 нафар блогерларга иштироклари учун ўз миннатдорчилигимизни изҳор қиламиз. Биз кўплаб янги номларни кашф қилдик, иқтидорларни топдик ҳамда улар орасида Сиз ҳам борсиз. Танловни ўтказишдан асосий мақсадимиз кимнидир ғолиб, кимнидир мағлуб дея эълон қилиш эмас. Асосийси блогерлар орасида дўстона муҳитни яратиш, эркин фикрларни, янги ғояларни ўқиш ҳамда уларни халққа етказиш эди. Ўйлаймизки, биз бу мақсад сари дадил қадам ташладик ва бунга Сиз ҳам катта ёрдам бердингиз. Сизларга кегусидаги блогерлик фаолиятингизда омад тилаймиз. Унутманг, Сизнинг фикрларингиз биз учун доим муҳим бўлиб қолаверади.\nблог блогер танлов чемпионат\t2015-04-10\nPingback: O‘zbek blogerlari chempionatida 1-bosqich natijalari e’lon qilindi | Pistar.Uz


ИнтерФУТБОЛ :: Пьерлуижи КОЛЛИНА: «ЯНГИ ҚОИДА ЎЙИННИНГ ЯНАДА ЖОНЛИ БЎЛИШИНИ ТАЪМИНЛАМОҚДА»\nПьерлуижи КОЛЛИНА: «ЯНГИ ҚОИДА ЎЙИННИНГ ЯНАДА ЖОНЛИ БЎЛИШИНИ ТАЪМИНЛАМОҚДА»\nФранцияда аёллар ўртасидаги жаҳон чемпионатининг гуруҳ босқичи якунига етди. Европалик журналистлар мусобақадаги ҳакамлик борасида ФИФА ҳакамлар қўмитаси раҳбари Пьерлуижи Коллинанинг фикрлари билан қизиқишди.\n- Аёллар ўртасидаги жаҳон чемпионатининг гуруҳ босқичи ниҳоясига етди. Таассуротлар қандай?\n- Албатта, позитив. 2019 йилги аёллар ўртасидаги жаҳон чемпионатига бўлган қизиқиш жуда юқори. Ҳаттоки, аёллар футболи унчалик оммалашмаган мамлакатларда ҳам.\n- Ҳакамларнинг иштирокидан қанчалик қониқиш ҳосил қиляпсиз?\n- Умумий олиб қараганда, кутганимиздек бўлмоқда. ФИФА ҳакамлар бўлими, хусусан, Франция-2019 лойиҳаси раҳбари Кари Зейцлар турнирнинг расмий шахслари билан анча иш олиб боришди. Гуруҳ босқичида олти қитъанинг 24та бригадаси юқори савияда иш олиб борди.\n- 2 март куни IFAB ўйин қоидасига қатор ўзгартиришлар киритди. Бу қоидалар аёллар ўртасидаги жаҳон чемпионати бошланишидан бир неча кун олдин кучга кирди. ФИФА мусобақаларида илк бора амал қилинмоқда. Янги қонунлар борасида келишмовчиликлар бўлмаяптими?\n- Гарчи қоидалар 1 июндан кучга кирган бўлсада, барча 24 иштирокчи қарор қабул қилинган кундан кейиноқ огоҳлантирилган. Бундан ташқари, уларга янги қоидалардан фойдаланиш учун ўртоқлик учрашувларида имкон яратиб берилди. Ниҳоят, жамоалар Францияга ташриф буюришганидан сўнг ФИФА ҳакамлар департаменти вакиллари улар билан учрашишди. Шу боис ҳам ўзгаришлар иштирокчилар томонидан яхши қабул қилинди. Дарвоза томон жаримадан зарба беришнинг янги қоидаси ўйиннинг янада жонли бўлишини таъминламоқда.\n- Сиз айтган жарима зарбалари VAR туфайли энг кўп танқид ва муҳокама қилинадиган жиҳатга айланади. Қоиданинг ўзиёқ танқидларга учраганди. Концепция ҳаммага тушунарли бўлиши учун нима қилиш керак?\n- Барчага шуни тушунтириб қўймоқчиман. Олдинлари пенальти тепилаётганда дарвозабонлар узоқ вақт иккита оёқларини ҳам дарвоза чизиғида ушлаб туришлари лозим эди. Бу дарвозабонга пенальтини қайтаришда қи-йинчилик туғдирарди, шунингдек, ҳакамларга ҳам. Вазиятни мураббийлар ва футболчилар билан ўрганиб чиққан ҳолда дарвозабонларга ёрдам беришга қарор қилдик. Натижада улар пенальти тепилаётганда чизиққа олдингидек икки эмас, бир оёқларини қўйишлари мумкин бўлди.\n- Ҳакамлар бу қоидага жиддий эътибор қаратишяптими?\n- Қоидаларга амал қилиш ҳакамларнинг асосий вазифаси ҳисобланади. Шунингдек, улар қўшимча ҳам қилишади. Ҳар сафар жарима зарбаси тепилаётганда улар дарвозабонга нима қилиш ёки қилмаслик борасида аниқ кўрсатма беришади.\n- Агар ҳакамлар қоидага жиддий амал қилишса, ўйин пенальтилар сериясидан кейин якунланса нима бўлади? Дарвозабон қоидани бузгани учун қизил карточка олиши мумкин-ку?\n- ФИФА IFABдан пенальтилар борасида вақтинчалик рухсат олди. Дарвозабонларнинг жарима зарбалари пайтида хатога йўл қўйишлари тез-тез учраб турадиган ҳолат. Аммо VAR ҳам бор-ку. Дарвозабоннинг иккита оёғини чизиқдан олиши видетакрорларда шундоқ кўриниб туради. Бундан ташқари, қайта огоҳлантириш жиддий жазо деб ҳисобладик. Ўзингизга маълум, битта ўйин давомида кўплаб жарима зарбалари амалга оширилади. Аёллар ўртасидаги жаҳон чемпионатида шундай хатолар учун қайта пенальти белгиланмоқда. Турнир якунланганидан сўнг IFAB билан бу масалани яна кўриб чиқамиз.\n- Келинг, VAR ҳақида гаплашамиз. Франция майдонларида бу тизимдан қониқиш ҳосил қиляпсизми?\n- Ҳозиргача VAR яхши ишлаганидан хурсандман. Ҳакамларимиз бу тизим билан ЖЧ-2018дан кейин машғулот ўтказишди. Шу орқали аёллар ўртасидаги жаҳон чемпионатига тайёргарлик кўришди. Тан олиб айтаман, хатолар ҳам бўлди. Албатта, бундан афсусдаман.


Розилик ва ғазаб вақтида адолатли бўлиш - Hidoyat.uz\nРозилик ва ғазаб вақтида адолатли бўлиш\nАсосий саҳифа Мақолалар Розилик ва ғазаб вақтида адолатли бўлиш\nЧоп этилди May 7, 2019 Розилик ва ғазаб вақтида адолатли бўлишda fikr bildirishni o'chirish\nИнсон ҳар бир ҳолатида адолатли бўлмаса, қиёматда яхшиликлардан маҳрум қолади. Натижада зулм қилиб, бошқалар ҳақини ноҳақ егани сабаб азобланиши мумкин. Бу тўғрида Пайғамбаримиз (соллаллоҳу алайҳи ва саллам)дан бир қанча ҳадислар ривоят қилинган.\nЖумладан, Пайғамбаримиз (соллаллоҳу алайҳи ва саллам): “Кимда уч хислат бўлса, унга Довуд (алайҳиссалом)га берилган яхшилик ато этилибди: ғазаб ва розилик вақтида адолатли бўлиш; камбағаллик вақтида ҳам ва бойлик вақтида ҳам ўртача бўлиш, пинҳон ва ошкор ҳолда ҳам бирдек Аллоҳдан қўрқиш”, деганлар (Ҳаким Термизий ривояти).\nДовуд (алайҳиссалом)га берилган нарса, Қуръони каримда хабар берилганидек, шукрдир. Демак, ушбу сифатларга эга бўлган киши Довуд (алайҳиссалом) каби шукр қилган бўлади.\nМазкур хислатларнинг биринчиси ғазаб ва розилик вақтида адолатли бўлишдир. Киши ҳар икки ҳолатда ҳам адолатли бўла олса, қалби ҳақиқат мезонига айланиб, уни на ғазаб издан чиқара олади ва на розилик ҳақиқатдан четлата олади. Шунда унинг сўзи нафси учун эмас, ҳақ учун бўлади, бироқ бу жуда қийин ишдир. Кўп инсонлар ғазаби келган вақтида ўзларини назорат қилолмай, нима сўзлаётгани ва нима қилаётганини унутишади.\nРасулуллоҳ (соллаллоҳу алайҳи ва саллам): “Касодга учраган ким эканини биласизларми?” деб сўрадилар. Саҳобалар: “Орамизда бирор дирҳами ва матоси бўлмаган кишидир”, дейишди. Расулуллоҳ (соллаллоҳу алайҳи ва саллам): “Қиёмат кунида умматимдан касодга учрагани намоз, рўза ва закотни адо қилган бўлса-да, бировни ҳақорат қилган, туҳмат қилган, зулм билан бировнинг молини еган, ноҳақ қон тўккан ва зарар берган кишидир. Унинг амаллари савобидан мазлумларга олиб берилади. Агар зиммасидаги ҳақларни тўлашга амаллари савоби қолмаса, уларнинг гуноҳлари бунга ўтади. Сўнг у дўзахга улоқтирилади”, дедилар (Имом Муслим ривояти).\nДемак, зулмнинг оқибати хатарлидир. Ҳеч кимга зарар етказиш мумкин эмас. Ҳадиси шарифда айтилган: “Мазлумнинг дуосидан қўрқ. Зеро, унинг дуоси билан Аллоҳ ўртасида парда йўқдир” (Имом Бухорий ва Имом Муслим ривояти).\nРасулуллоҳ (соллаллоҳу алайҳи ва саллам): “Золим ёки мазлум биродарингга ёрдам бер”, дедилар. Шунда бир киши: “Ё Расулуллоҳ! Мазлумга ёрдам бераман. Лекин золимга қандай ёрдам бераман?” деди. Расулуллоҳ (соллаллоҳу алайҳи ва саллам): “Уни зулм қилишдан қайтаришинг унга ёрдамингдир”, дедилар (Имом Бухорий ривояти).\nИнсон ғазаб ҳолатида ҳам бирор кишига зулм қилиб қўйишдан эҳтиёт бўлмоғи лозим.\n“Албатта, золимлар учун (охиратда) аламли азоб бордир” (Иброҳим, 22).\n“Албатта, Аллоҳ адолатга, эзгу ишларга ва қариндошга яхшилик қилишга буюради ҳамда бузуқчилик, ёвуз ишлар ва зулмдан қайтаради. Эслатма олурсиз, деб (У) сизларга (доимо) насиҳат қилур” (Наҳл, 90), дея марҳамат қилинган.\n“Агар ҳукм қилсангиз, ўрталарида адолат билан ҳукм қилинг! Албатта, Аллоҳ одилларни севади”, дейилган (Моида, 42).\nҚуръони каримда адолат ва холисликка чақириқлар кўп. Зеро, Ислом динининг асосий мақсади ҳам инсонлар ўртасида адолатни қарор топтиришдир.\nАдолат мустаҳкам қўрғондир. Ҳамма зулм қилмоқчи бўлган кишини адолатга чақиради ва уни қоралайди. Бироқ ҳеч ким адолатни қораламайди. Шундай экан, табиатида адолат бўлган ҳар қандай инсон ана ўша мустаҳкам қўрғондадир.\nРасулуллоҳ (соллаллоҳу алайҳи ва саллам) бундай марҳамат қилганлар: «Қиёмат куни адолатли қози бошига шундай бир соат келади. Қўрқувдан: “Қани энди икки киши ўртасида бир дона хурмо хусусида бўлса ҳам, асло ҳукм қилмаганимда”, дея орзу қилади». Яна бир ҳадисларида эса: «Ўн кишига бошлиқ бўлган бирор киши йўқки, қиёмат куни қўли бўйнига боғланган ҳолда келтирилмаса, уни ё адолати халос қилади, ёки зулми ҳалок этади», деганлар.\nАбу Нуайм (раҳимаҳуллоҳ) “Ҳилятул авлиё” китобида келтиради: «Ҳасан Басрий (раҳимаҳуллоҳ) “Албатта, Аллоҳ адолатга, эзгу ишларга буюрур” оятини ўқиб, тўхтаб, кейин бундай дедилар: “Аллоҳ таоло сизлар учун барча яхшиликни ҳам, барча ёмонликни ҳам шу биргина оятда жамлади. Аллоҳга қасам, адолат ва яхшилик қилиш Аллоҳнинг тоатидан ҳеч нарсани қолдирмай, ўзида мужассам этган. Бузуқчилик ва ёвуз ишлар Аллоҳга гуноҳкор бўлишнинг бирортасини қолдирмай қамрагандир”».\nШу ўринда кишини адолат мезонидан чиқарадиган омил – ғазаб ҳақида тўхталсак. Ғазаб инсон табиатида Аллоҳ яратган хусусиятлардан бўлиб, киши ҳаёти давомида нимадандир норози бўлиши, ундан ғазабланиши табиий. Аллоҳ таоло мўминларни “ғазабларини боса олувчилар” дея мақтади. Пайғамбаримиз (алайҳиссалом): “Мўмин тез ғазабланиб, тез рози бўлади”, деганлар. Демак, мўминларнинг вазифаси ғазаби келганида ақлни йўқотмай, ҳақиқат ва адолатни қўлдан бермасликдир.\nИмом Ғаззолий бундай дейдилар: “Инсоннинг ташқи гўзаллиги кўз, бурун, оғиз ва ёноқнинг гўзал, мутаносиб бўлишига боғлиқ. Улардан бири кўркам бўлиб, бошқалари хунук бўлса, ташқи гўзаллик камолига етмайди. Шу каби ички гўзаллик олами ҳам тўрт қувватга таянади, агар мана шу тўрт асос мутаносиб бўлса, хулқ гўзаллиги ҳосил бўлади. Улар илм, ғазаб, шаҳват ва улар орасида адолатнинг бўлишидир”.\nИлм қувватининг тўғри ва чиройли бўлиши эътиқодларнинг рост билан ёлғонини, ҳақ билан ботилни, ишларда чиройлиси билан разилини ажрата олишидир. Агар илм қуввати тўкис бўлса, ҳикмат самараси ҳосил бўлади. Ҳикмат эса, барча гўзал хулқларнинг бошидир. Аллоҳ таоло бу ҳақда:\n“У Ўзи хоҳлаган кишиларга ҳикмат (пайғамбарлик ёки Қуръон илмини) беради. Кимга (мазкур) ҳикмат берилган бўлса, демак, унга кўп яхшилик берилибди” (Бақара, 269), деб марҳамат қилган.\nҒазаб қуввати эса, ҳикмат тақозо қилган пайтда қўзғалиб қайтадиган бўлса, чиройли. Шу каби шаҳват ҳам ақл ва шариат кўрсатмасига бўйсунганида, тўғри бўлади.\nАдолатга келсак, у шаҳват ва ғазабни ақл ва шариат назорати остида жиловлай олишдир.\nДонишмандлар адолатни уч турга бўлишган: банда билан Холиқ таоло ўртасидаги муомалада адолат; ўзи билан бошқа бандалар ўртасидаги муносабатларда адолат; ўзи билан ўтган аждодлар ўртасидаги муносабатларда адолат.\nХолиқ билан бўлган муносабатдаги адолат – тоат ва ибодатни ўзини яратган ва беҳисоб неъматлар ато этган Парвардигорига холис қилиш билан бўлади. Агар Аллоҳдан бошқасига сиғингудек бўлса, адолатсизлик ва катта хатар юзага келади.\nБанданинг бошқалар билан муносабатлардаги адолати ҳуқуқ ва мажбуриятларини ўрнида адо этиб, инсоф ва холисликка амал қилишидир.\nЎтганларга нисбатан адолатли бўлиш эса уларнинг зиммаларидаги қарзларни адо этиш, уларнинг шаръий васиятларини бажариш ва яхшилигини эслаш, ёмонлигини кечиришдир.


Бугун Брюсселда Нато ва Россия кенгашининг учрашуви бўлиб ўтди.\nУчрашувдан сўнг НАТО бош котиби Яап Де Хооп Шефер ва Россия ташқи ишлар вазири Сергей Лавров биргаликда баёнот бердилар. Баёнотда расмийлар Украинадаги барча сиёсий партияларга мурожаат этиб, зўравонликларга йўл қўймаслик ва сайловларнинг эркин ўтшини таъминлашга чақирди.\nНАТО-Россия кенгаши учрашувидан сўнг НАТО аъзо давлатлари Ташқи ишлар вазирларининг учрашуви бошланди. Бу учрашувда НАТОнинг Афғонистон ва Ироқдаги роли муҳокама қилилинди.\nАмерика Қўшма Штатлари ҳукумати бугунги НАТО мажлиси ташкилотнинг Афғонистондаги қуролли кучлари сонини 8000гача ошириши ва НАТОнинг Ироқ армиясига ҳарбий таълим бериши масаласини ҳал этилишига умид боғламоқда.\nАҚШ Давлат котиби Колин Пауэлл чоршанба куни қилган баёнотида Европа давлатларини Ироқ масаласи бўйича расмий Вашингтон билан бўлган келишмовчиликларни четга суриб, алоқаларни яхшилашга чақирди.


«Ғаройиб ҳодисалар изидан»: «ДЕВОРДАГИ ҚОН ИСИ…» (Юраги заифлар ўқимасин) - 20 Апреля 2019 - MP3 MUSIQALAR KLIPLAR YANGILIKLAR RASMLAR VIDEO KLIPLAR\nГлавная » 2019 » Aprel » 20 » «Ғаройиб ҳодисалар изидан»: «ДЕВОРДАГИ ҚОН ИСИ…» (Юраги заифлар ўқимасин)\n«Ғаройиб ҳодисалар изидан»: «ДЕВОРДАГИ ҚОН ИСИ…» (Юраги заифлар ўқимасин)\n— Мен авваллари арвоҳларга, мистикага ишонмасдим, — дейди Россиянинг Свердловск вилоятида яшовчи Мария Аксенева. — Аммо хато қилибман. Бошимдан бир иш ўтдики, сал қурса, ўзим ўлим топаёздим. Хайриятки, худо асради…\nҲа, биз эрим иккимиз Свердловск вилоятидаги чекка бир қишлоқдан уй сотиб олдик. Уй ташқаридан ҳам жуда гўзал кўринар, таъмири мақтовга лойиқ эди. Қолаверса, эрим ветеринар бўлгани боис шу қишлоққа ишга юборишганди. Хуллас, биз хурсандчилик билан янги жойда, ажойиб ҳовлида яшай бошладик. Бироқ қувончим узоққа чўзилмади. Кунларнинг бирида ярим кечаси даҳшатли манзарага гувоҳ бўлдим…\nЭримни қишлоқнинг нариги четидаги одамлардан бири олиб кетганди. Сигири бўкиб қолибди. Мен унинг келишини кутиб ўтирмай, ухлашга ётдим. Билмайман, аксига олгандек ҳадеганда ухлаб қола олмадим. Хаёлимга қанақадир хаёллар ўрлайдими-ей, хона ичида нималардир тиқир-тиқир қиладими-ей…\nАёлман, қўрқа бошладим. Қўрқув қаддимни кўтариб ўтиришга мажбур этди. Шу тобда девордаги қип-қизил доғга кўзим тушди. Йўқ, бу доғ эмасди. Қоннинг ўзгинаси эди. Қон айланасига тахминан 20 сантиметрлар ҳажмга эга бўлиб, аста пастга оқиб туша бошлади.\nМен адо бўлаёзгандим. Даст ўрнимдан туриб чироқни ёқишга тутиндим. Афсуски, ўрнимдан қўзғала олмасдим. Девор бўйлаб пастга оқиб тушаётган қонга даҳшат аралаш тикилганча йиғлардим. Устига-устак димоғимга қоннинг ёқимсиз иси урилиб, кўнглим ағдариладиган каби безовталана бошладим…\nБу ҳам ҳолва экан. Орадан бир неча ўн сониялар ўтиб-ўтмай, қон оқишдан тўхтади. Диаметрини янада кенгайтириб, девордан ажралиб чиқди ва катта тезликда одам шарпасига айланди. Қаршимда… Йўқ, шифтдан пастда узун бўйли, юзлари чўзинчоқ одам шарпаси муаллақ турарди. У ўнг қўлини мен томонга чўзганча чайқалиб-чайқалиб оларди. Бу арвоҳ эканини аллақачон пайқагандим. Фақат қўрқув мени қимирлашга қўймасди. Гўё қимирласам, тепамдаги арвоҳ келади-ю, мени бўғиб ўлдирадигандек туюларди. Даҳшатлар исканжасида дағ-дағ титрардим холос.\nБилмайман… Бу ҳолат қанча вақт давом этди. Кейин нималар бўлди…\nҲеч нарсани эслай олмайман. Кўзимни очганимда, тепамда эрим турар, унинг ёнида девормиён қўшнимиз Настя хола кўз ёш тўкарди…\nЧамаси, мен ҳушимдан кетган эканман…\n— Арвоҳ… Қани арвоҳ? — зўрға шивирлаб сўрадим. — А-анави… Девордаги қон…\n— Ҳаммаси тушунарли, — деди Настя хола ёнимга чўнқайганча ўтириб бошимни силаркан. — Сизларниям ўша ярамаснинг арвоҳи безовта қила бошлабди.\n— Кимнинг арвоҳи? — сўрадим эримга жавдираб қараб олгач. — Ким ўзи у?..\nНастя хола айтиб берди. Айтишича, бу уйда бир неча ўн йиллар олдин турмадан қочган каллакесар эркак яшаган экан. Жимгина яшаш ўрнига бир куни икки ҳовли наридаги Валерия исмли кампирнинг 12 яшар неварасини уйга олиб кириб номусини булғабди. Шубҳасиз, бу маразлиги жавобсиз қолмабди. Қизалоқнинг отаси бокс бўйича вилоят чемпиони, бунинг устига икки марта муштлашиб қамалган экан. Фожиадан хабар топган-у, келиб каллакесарни ётоқнинг ичкарисида сўйиб ташлаган. Кейин эса қонга ботган жасадни олиб деворга ишқалайверибди, ишқалайверибди. Сўнгра мурдани томорқага олиб ўтибди-ю, ёқиб юборибди…\nЎшандан бери шу ҳовлини икки марта сотиб олишган. Лекин бир ҳафта ҳам яшамай, кетиб қолаверишган. Улар ҳам тунлари девордан қон оқиб, кейин арвоҳ қиёфасига киришини айтиб беришибди…\nҲа, азизим, мен ҳам ортиқ бу касофат ва хосиятсиз уйда қолишни хоҳламасдим. Тез орада уйни бошқа бировга сотиб келган еримизга жўнаб қолдик.\nСотиб олган одам уйни бузиб, бошқатдан қуришини айтди. Шундай қилса, арвоҳ безовта қила олмасмиш.\nКатегория: HIKOYALAR / HAYOTIY HIKOYALAR / XIKOYALAR / SEVGI HIKOYALARI / ХИКОЯЛАР / СЕВГИ ХИКОЯЛАРИ | Просмотров: 71 | | Теги: #news, #новости, #habarlar, #newsuz, #Yangilik, #xabarlar, #ahborot, #Yangiliklar, #uznews | Рейтинг: 0.0/0


ҚУРЪОННИ ТЕЗ-ТЕЗ ТАКРОРЛАБ ТУРИШ ЛОЗИМЛИГИ - Mehrob.uz\nМақолалар access_time24-декабр 2017, 13:32\n"Аллоҳнинг амри келди. Бас, унинг тезроқ келишини талаб қилмай қўя…\n«РИЁКОРЛИК ҚАНЧАЛИК ЁМОН»\nМақолалар access_time29-январ 2019, 12:47\nЖундуб розияллоҳу анҳудан ривоят қилинади: «Пайғамбар…\naccess_time19-феврал 2018, 14:47 visibility1155\nАбу Мусо Ашъарий розияллоҳу анҳу ривоят қилишича, Набий соллаллоҳу алайҳи ва саллам: “Қуръонни такрорлаб туринглар! Жоним измида бўлган Зотга қасамки, (Қуръон) арқонига боғлаб қўйилган туядан ҳам тезроқ қочиб кетади”, деганлар .\nТуя боғлаб қўйилгач, тез-тез хабар олиб турилмаса, арқонини шартта узиб бир зумда кўздан ғойиб бўлади. Қуръонни ёдлагандан кейин муттасил такрорлаб турилмаса, хотирадаги оятлар секин-аста унутила бошлайди. Қорининг масъулияти ҳам шунда.\nИбн Умар розияллоҳу анҳудан ривоят қилинган ҳадиси шарифда: “Қуръон соҳиби боғлаб қўйилган туянинг эгасига ўхшайди. Агар маҳкам тутиб турса, ушлаб қолади. Мабодо бўш қўйса, қочиб кетади”, дейилган .\nҚуръонни такрорлаш фойдаси кўп. Жумладан:\n1. Қуръон ўқигани учун савоб олади;\n2. Қуръонни унутиб юбормайди;\n3. Кўп такрорлагани учун тил келишмайдиган сўзларни яхши ўқийди;\n4. Қуръон маъноларини тушунади, аввал идрок этмаган оятлар маъносини шуурига сингдиради, билмаганини тафсир китобларидан ўқиб ўрганади.\nОиша розияллоҳу анҳодан ривоят қилинишича, Набий соллаллоҳу алайҳи ва саллам кечаси бир одам Қуръон ўқиётганини эшитиб: “Аллоҳ унга раҳм қилсин! Менга унуттирилган фалон-фалон суралардаги фалон-фалон оятни ёдимга солди”, дедилар .\nПайғамбар алайҳиссалом Қуръондан бирон оятни унутишлари мумкин эмас. Чунки Аллоҳ таоло: “Биз сизга қироат қилдирамиз, Сиз зинҳор унутмайсиз”, деб ваъда берган. Бу ерда оятлар жойлашиш ўрни, кетма-кетлиги назарда тутилмоқда, десак хато бўлмайди. Зеро, Қуръон Фотиҳадан Носгача оятма-оят тартиб билан нозил қилинмаган. Бир оятдан кейин бошқа сура ояти тушган. Расулуллоҳ котибларга айтиб, оятларни тегишли ўринларга ёздириб қўйганлар.\nАбдуллоҳ ибн Масъуд розияллоҳу анҳудан ривоят қилинишича, Расулуллоҳ соллаллоҳу алайҳи ва саллам: “Сизлардан бирон киши: “Фалон-фалон оятларни унутдим”, дейиши нақадар ёмон! Лекин (аслида) унга унуттирилган бўлади. Қуръонни эслаб туринглар! (Каломуллоҳ) кишилар қалбидан қозиғига танғиб қўйилган туядан ҳам тез қочиб кетади”, деганлар .\nУламолар айтишича, уч хил сабабга кўра “Қуръонни унутдим” дейиш мумкин эмас:\n1. Бу билан мусулмон одам Қуръонни тарк этган бўлади.\n2. “Қуръонни унутдим”, деган одам ўз зарарига гувоҳлик беради.\n3. Аллоҳ амалларнинг Яратувчисидир. Банданинг ёдлашини ҳам, унутишини ҳам Аллоҳ яратади.\nМашаққат билан Қуръон ёдлагандан кейин бепарво бўлиб унутиб юбориш яхши эмас. Аллоҳ сақласин, шундай бўлган тақдирда: “Фалон оятни унутиб қўйдим”, дейилмас экан. Зеро, унутиш тарк этиш дегани. Ҳақиқий мўмин банда Қуръонни тарк этмайди, Аллоҳнинг Каломига бир умр ошно бўлади.


Кўп миллатли Ўзбекистон халқи ўз келажаги учун овоз бермоқда\nРеспублика Байналмилал маданият марказида жойлашган 641-сайлов участкасида эрта тонгдан овоз бериш жараёни бошланди.\nУшбу ҳудудда истиқомат қиладиган икки юз минг нафардан ортиқ сайловчи Ўзбекистон Республикаси Олий Мажлиси Қонунчилик палатаси ва халқ депутатлари маҳаллий Кенгашлар сайловида фаол иштирок этмоқда.\nСайлов участкаси раиси Сергей Миронов мамлакатимизда ҳукм сураётган тинчлик ва миллатлараро тотувлик мустақиллик йилларида қўлга киритилган энг асосий ютуқлардан бири бўлиб, давлат ва жамиятимиз фаровонлигининг муҳим омили эканини таъкидлади. Бугун мамлакатимизда 130 дан ортиқ миллат ва элат вакиллари истиқомат қилмоқда. Уларни Ватанимиз тараққиёти ва халқимиз фаровон ҳаётини таъминлашга фидойилик билан хизмат қилишдек эзгу интилиш бирлаштириб турибди.\nЎзбекистонда турли миллатларнинг тили, урф-одати ва анъаналарини сақлаш ва ривожлантириш мақсадида ташкил этилган 137 миллий маданият маркази самарали фаолият юритмоқда. Уларнинг фаолияти Республика Байналмилал маданият маркази томонидан мувофиқлаштирилмоқда. Барча миллат ва элатлар вакиллари, ўз навбатида, мамлакатимизни янада ривожлантиришга муносиб ҳисса қўшиб, демократик ислоҳотларда фаол иштирок этмоқда.\n21 декабрь – Ўзбекистон Республикаси Олий Мажлиси Қонунчилик палатаси, халқ депутатлари вилоят, туман ва шаҳар Кенгашларига сайлов кунида барча миллат ва элат вакиллари мамлакатимиз сайлов участкаларига овоз бериш учун келди. Улар шу тариқа ўз фуқаролик позицияси ва мамлакатимизда рўй бераётган муҳим сиёсий воқеага нисбатан эътибори ва ундаги иштирокини намоён этмоқда.\n– Сайловда биринчи марта иштирок этаётганимдан жуда ҳаяжондаман, – дейди Элмира Аҳмедзянова. – Бу ҳаётимдаги энг муҳим ва масъулиятли фурсатдир. Чунки шундай муҳим сиёсий воқеада иштирок этиш орқали жамиятимизнинг тўлақонли аъзоси бўлмоқдаман, Ватаним фаровонлигини янада мустаҳкамлашга ўз ҳиссамни қўшмоқдаман.\n– Мамлакатимизда хотин-қизларни қўллаб-қувватлаш ва уларнинг жамиятдаги мавқеини ошириш, ижодий салоҳиятини юзага чиқаришга алоҳида эътибор қаратилмоқда, – дейди Наталья Васильева. – Бугун депутатликка ўз номзодини қўйган аёлга овоз бердим. Келажакда бу номзод юксак сиёсий минбарда туриб, биз, хотин-қизлар манфаатларини ҳимоя қилишига ишонаман.\n– Сайловда иштирок этиш мен учун, энг аввало, Ўзбекистон Республикаси фуқароси сифатида ҳам фахр, ҳам бурч ва мажбуриятдир, – дейди Янь Яо Юн. – Давлатимиз жинси, миллати, тили, дини, ижтимоий келиб чиқишидан қатъи назар, барча фуқароларни ҳар томонлама қўллаб-қувватлаб, уларга ғамхўрлик кўрсатмоқда. Шу боис биз, барча миллат ва элатлар вакиллари жонажон Ўзбекистонимиз келажаги учун масъуллигимизни ҳис этамиз, фарзандларимизни бағрикенглик ва миллатлараро тотувлик руҳида тарбияламоқдамиз.\nМеҳрибон Маметова, ЎзА


Президент раислигида хизматлар соҳасида амалга оширилаётган ишлар, йил якунига қадар режалар муҳокамасига бағишланган йиғилиш бошланди — Ўзбекистонда ва дунёда рўй бераётган энг сўнгги янгиликлар ва хабарлар, жамият, иқтисодиёт, маданият, спорт, технологияларга оид қизиқарли мақолалар.\nHome/O`zbekiston/Президент раислигида хизматлар соҳасида амалга оширилаётган ишлар, йил якунига қадар режалар муҳокамасига бағишланган йиғилиш бошланди\nПрезидент раислигида хизматлар соҳасида амалга оширилаётган ишлар, йил якунига қадар режалар муҳокамасига бағишланган йиғилиш бошланди\nПрезидент раислигида хизматлар соҳасида амалга оширилаётган ишлар, йил якунига қадар режалар муҳокамасига бағишланган йиғилиш бошланди.\nҚолган 510 мингта иш ўрни ўзини ўзи банд қилганлар ҳиссасига тўғри келмоқда”, деди Президент.\nАукционга таклиф этилган 45 мингта ернинг 3 мингтаси келишиладиган идоралар томонидан қайтарилгани кўрсатиб ўтилди.\nБунга асосий сабаб ҳудудларнинг бош режаси ёки архитектура режалаштириш лойиҳаларининг йўқлигидир.\nШаҳарларнинг бор-йўғи 30 фоизида бош режа, қишлоқларнинг 1 фоизида архитектура режалаштириш лойиҳалари мавжудлиги танқид қилинди.\n“Очиқ айтиш керак, шаҳарларнинг бош режасини ишлаб чиқишни давлат лойиҳа институтлари “монополия” қилиб олган.\nИнвестиция дастурлари доирасида давлат лойиҳа институтларига ҳар йили катта маблағлар ажратилаяпти, лекин биронта туман ёки шаҳарнинг бош режаси охирига етказилмаган. Нархлар ҳам чет эллик ёки хусусий лойиҳа ташкилотлари нархларига нисбатан бир неча баробар қиммат.\nШу боис, қурилиш соҳасини трансформация қилиш бўйича ҳам алоҳида муҳокама ўтказаман”, — деди давлат раҳбари.\nЙиғилишда вилоят ҳокимлари олдига тегишли идора ва ташкилотлар билан бирга сервис ва хизмат кўрсатиш объектларида яратилган доимий янги иш ўринларини ярим йил якуни билан 300 мингтага, йил якунига қадар эса\nяна 800 мингтага етказиш вазифаси қўйилди.\nМисол учун, Бухоро шаҳридаги тадбиркорлар эски шаҳардаги меҳмонхона, ошхона, савдо дўконларининг том қисмида ресторан ва кафетерийлар ташкил этган.\nШу каби шаҳарнинг 8 та марказий кўчасида жойлашган давлат ташкилотларининг 50 га яқин биноларининг 1-қаватида\n100 дан зиёд ресторан ва кафетерийлар, сервис жойларини ташкил этиш имкони мавжуд.\nИқтисодий тараққиёт вазирлигига республика бўйича давлат идораларининг балансидаги, йўл бўйларида жойлашган\n4 мингга яқин маъмурий биноларидан сервис соҳасида самарали фойдаланиш бўйича дастур ишлаб чиқишга кўрсатма берилди.\nСурхондарё вилоятида ҳам бир марталик ёрдам пуллари тарқатилмоқда


Навоий вилояти давлат солиқ бошқармаси раҳбари – Бизга билдирилган эътирозлардан тўғри хулоса чиқардик\n2021 йил 8 апрель куни тадбиркорлик масалаларига бағишланган видеоселектор чоғида президент йўл қўйилган камчиликлар учун Навоий вилояти масъулларидан айримларини ишдан олган, вилоят ҳокими ва прокурорига ҳайфсан, вилоят ИИБ бошлиғи ҳамда давлат солиқ бошқармаси раҳбарига уч ой синов муддати берганди.\nНавоий вилояти давлат солиқ бошқармаси бошлиғи Анваржон Ботиралиев бугун ўтказилган матбуот анжуманида билдирилган ушбу эътирозлардан тўғри хулоса чиқарганлигини маълум қилди.\nМатбуот анжуманида Ботиралиев журналистларга 2021 йилнинг 1-чорагида давлат бюджетига йўналтирилган солиқларнинг белгиланган прогноз режаларининг бажарилиши хусусида батафсил маълумот берди.\nМаълум қилинишича, жорий йилнинг 1-чораги учун белгиланган ҳудудий солиқ тўловчилар бўйича 271,9 миллиард сўм бюджет даромади прогнози 297,4 миллиард сўмга бажарилган. Бу ўтган йилнинг шу даври билан таққослаганда 68 миллиард сўмга ошган. Маҳаллий бюджет даромадлари бўйича 349,4 миллиард сўмлик прогноз эса 430,5 миллиард сўмга уддаланган ҳамда маҳаллий бюджет ихтиёрида 81,1 миллиард сўм маблағ қолган.\n«Жорий йил якуни билан ҳудудий солиқ тўловчилар бўйича бюджет даромадлари прогнози 1 триллион 263,3 миллиард сўмга бажарилиши, яъни 101 миллиард сўм кўп тушум тушиши кутилмоқда. Шу ўринда бир маълумот, бугунги кунда вилоятда 5 762 та якка тартибдаги тадбиркор фаолият кўрсатди. Улар томонидан 2020 йилда 385 миллиард сўм товар (иш ва хизматлар) ҳажми амалга оширилиб, бюджетга 23,3 миллиард сўм тўлов амалга оширилган», — дея таъкидлади бошқарма бошлиғи.\nҚайд этилишича, 2020 йилда вилоятдаги корхоналарда норасмий банд бўлган 34 694 та иш ўрни легаллаштирилган ва уларга 3,9 миллиард сўмлик солиқлар ҳисобланган. Шу йилнинг I-чорагида эса 4 211 та хизмат кўрсатиш соҳасида фаолият кўрсатувчи субъектларда ишчи-ходимлар легаллаштирилиб, улар томонидан 1,2 миллиард сўмлик солиқлар тўланиши таъминланган.\nМатбуот анжуманида бошқарма масъуллари журналистларнинг вилоятда ушбу тизимда мавжуд бўлган муаммо ва камчиликлар, хусусан қишлоқ жойларида терминал ҳамда назорат-касса аппаратлари ишламаслиги, ҳафтада бир ташкил этиладиган кўчма бозорлардаги ҳолатлар бўйича саволларига жавоб қайтаришди.